text:
Bíbliulestrarvika
Nú er aftur bíbliulestrarvika á skránni
Frá sunnudegnum 27. september til leygardagin 3. oktober fara vit at heita á samkomuna at lesa evangeliið eftir Markus frá kapittul 11, 1 til kapittul 12, 17.
Setið tíð av hvønn dag í vikuni at lesa tekstin, og biðið Heilaga Andan tala til tykkara gjøgnum hann. Samtali eisini við onnur trúgvandi um tað, tit fáa burtur úr tekstinum.
Vit enda vikuna komandi sunnukvøld 4. oktober kl.18.00 við samkomumøti í Betesda.
Vit biðja, at Heilagi Andin skal lata „orð Kristusar búgva ríkliga millum okkara, so vit í øllum vísdómi læra og áminna hvønn annan við sálmum, lovsongum og andaligum vísum og syngja yndisliga í hjørtum okkara fyri Gudi!”
Harrin signi tykkum øll.


c: text/html

text:
Væl av fólki var møtt til aðalfundin hjá Sláið Ring, ið varð hildin 8. september á Effo í Havn. Fleiri mál vóru uppi og vendu og fingu umrøðu – alt frá norðurlendskum dansistevnum, føroyskum klæðum og dansi til UNESCO og hvussu vit fáa enn fleiri ung virkin í dansinum.
Rasmus Joensen valdi ikki at stilla uppaftur til nevndarval og Gunnar Restorff úr Dansifelagnum í Havn kom inn fyri hann. Rasmus hevur seinastu nógvu árini verið ímyndin av Sláið Ring, og hansara lutur í fyriskipan, samskipan og at svara fyrispurningum liggur so ikki eftir. Eftir nevndarvalið helt Birgir Djurhuus eina røðu og so varð Rasmus heiðraður við einum gávukorti, blómum og lógvabrestum. Nevndin í Sláið Ring takkar Rasmusi inniliga fyri hansara virki og eru vit serliga glað um, at Rasmus hevur játtað at hjálpa okkum fyrstu tíðina.
Í farnu viku skipaði nevndin seg við Gunnari Restorff sum formanni, Annu Elisu Jacobsen sum næstformanni og skrivara og Kathrinu Hansen sum kassameistara.

robotstxt: allowed

filter: keep


text:
Stóra Bretland
Stóra Bretland ella Hitt Sameinda Kongsríki Bretlands og Norðurírlands (enskt: United Kingdom of Great Britain and Northern Ireland, United Kingdom ella Great Britain) fevnir um tey fýra londini Ongland, Wales, Skotland og Norðurírland. Hóast Bretland ikki er so stórt land, hevur tað havt ógvuliga stóra ávirkan á allan heimin. Einaferð var tað ovurstórt heimsveldi, og tí er enskt eitt heimsmál. Høvuðsstaður er London og høvuðsmálið er enskt. Í Stóra Bretlandi búgva umleið 63,3 milliónir fólk (2013) á einum øki, ið er 242.910 km² til støddar.
SøgaEdit
Stóra Bretland er í søguligum høpi eitt av heimsins størstu og mætastu londum. Bretska kongaríkið fevndi eitt skiftið um meira enn ein fjórðapart av heiminum, og seinast í 19. øld hevði ríkið lagt seg á odda á fleiri økjum, til dømis innan ídnað, sjóvegis flutning og altjóða handil. Í seinastu øld førdi afturgongd á ídnaðarøkinum til, at kappingarførið innan bretsku handilsvinnuna versnaði, samstundis sum sosialir trupulleikar fóru at gera vart við seg. Seinastu árini hevur aftur gingið framá. Við aldarmótið er Stóra Bretland í ferð við at staðfesta seg sum ein av týdningarmiklastu tjóðunum í Evropa við stórari ávirkan á politiska, handilsliga, búskaparliga og mentanarliga økinum, og London er ein av týdningarmestu miðdeplum í heiminum.
Írar vildu ikki vita av enska yvirvaldinum, og í 1922 vóru teir komnir so langt í frælsisstríði sinum, at stórar partur av Írlandi fekk sjálvstýri í Bretska Heimsveldinum. Í 1949 gjørdist Írland óheft lýðveldi.
FólkiðEdit
Síðan 1950-árini er Bretland vorðið alt meiri fjølmentað samfelag. Mong fólk úr gomlu bretsku hjálondunum í Karibia, Afrika og India hava búsett seg í Bretlandi og ríkað bretskt andslív við fremmandu mentanum sínum.
Mangir bretar búgva í býarforstøðum, tí har er reinari og rúmligari og góðir samferðslumøguleikar inn í miðbýirnar, har nógv fólk starva. Bretar eru heimkært fólk, og teir flestu seta sær fyri at eiga egin hús. Bretum dámar betur at búgva í vanligum sethúsum og raðhúsum enn í stórum íbúðarhúsum, og í frítíðini dámar teimum væl at røkja urtagarðin og væla um uttandura og innandura. 89 % búgva í býum og 11 % búgva á bygd.
Bretar eru ítróttahugað fólk. Um veturin spæla teir fótbólt og rugby, og krikket og golf um summarið. Bæði rugby, krikket og golf - ítróttargreinir, sum nú verða spældar um allan heimin - tóku seg upp í Bretlandi, og fótbóltsspælið spratt úr spølum, spæld vórðu á enskum dreingjaskúlum.
PolitikkurEdit
Bretska stjórnin situr í London í Onglandi; men tað eru sterkar frælsisrørslur bæði í Skotlandi, Wales og Norðurírlandi. Norðurírar hava sítt egna ting, og tað fáa skotar og valisar um stutta tíð. Tjóðskapareyðkennini í hesum londum verða goymd í sermerktum handverki og siðum. Til dømis eru enn mangir skotar, sum serligar hátíðardagar lata seg í puntuta skjúrt sítt.
UttanríkispolitikkurEdit
Trý viðurskifti eyðkenna serliga bretskan uttanríkispolitikk. Tey eru tætta sambandið við USA, tilknýtið til tey mongu londini, sum eru við í Bretska Samveldinum (The Commonwealth) og sambandið við Evropa, serliga við Evropeiska Samveldið. Eftir valið í 2001 fór Robin Cook frá sum uttanríkisráðharri, og Jack Straw, sum tók við starvinum, gjørdi beinanvegin vart við, at góða sambandið við bæði USA og ES skuldi varðveitast. Bretsku myndugleikarnir eru greiðir yvir, at globaliseringin og teir ágóðar og vansar, hon hevur við sær, á mangan hátt ikki akta vanlig landamørk. Tá ið tað ræður um umhvørvisspurningar, narkotikatrupulleikar og størri samskipaðan kriminalitet, er fragasta loysnin ofta at loysa trupulleikarnar í ymiskum altjóða felagsskapum. Yvirgangsatsóknirnar 11. september 2001 hava tó havt við sær, at meginparturin av bretska uttanríkispolitikkinum seinastu tvey árini hevur staðið í skugganum av hesari hending og bardaganum ímoti altjóða yvirgangi, har Bretland hevur verið hollasti stuðulin hjá USA.
Føroyar og Stóra BretlandEdit
Føroyar og Stóra Bretland eru grannatjóðir og hava í mong ár samstarvað væl. Í søguligum høpi hevur leingi verið samstarvað landanna millum á fiskivinnuøkinum, men seinastu tíðina er samstarv eisini fingið í lag til dømis í oljuvinnu, útbúgving, ferðing og mentan. Seinastu árini, hava ávísar broytingar eisini havt við sær, at møguleikarnir fyri meira samstarvi eru mentir. Í Stóra Bretlandi er ein av stóru broytingunum til frama fyri meira politiskum samstarvi helst, at skotska heimastýrið varð stovnsett; men eisini oljuleitingarvirksemið á føroyskum havleiðum, øktir útbúgvingarmøguleikar og betri ferðasamband til grannan fyri sunnan munnu vera atvoldin til, at føroyska-bretska samstarvið er ment.
SamkyndEdit
Samkynd í Stóra Bretlandi kunnu skráseta seg í parlagi, men tey verða ikki viðurkend sum hjún; í 2005 varð lógarbroytingin um skrásett parlag samtykt í Bretlandi. Í 1988 setti konservativa stjórnin við Thatcher á odda í verk Section 28. Section 28 var ein reglugerð, sum bannaði lokalum myndugleikum at kunna um samkyndleika, eins og sýna viðurkenning mótvegis samkyndleika [2]. Í 2003 varð Section 28 reglugerðin strikað sambært kongaligari staðfesting. Fram til 2001 hevði Stóra Bretland eisini ein høgan kynsligan lógaldur fyri samkynd. Hann var 21 ár fram til 1994, meðan hann var 16 fyri hinar íbúgvarnar. Í 1994 varð kynsligi lógaldurin fyri samkyndar menn settur niður, men var millum 1994-2001 tvey ár hægri enn fyri helmingin av bretsku íbúgvunum. Í 2005 kundu samkyndir bretar frøðast um, at teir kundu ganga saman í skrásett parlag, og 17. juli í 2013 varð eitt lógaruppskot samtykt, sum loyvir samkyndum bretum og walisarum at giftast tann frá 29. mars 2014. Talan er tó bert um borgarligar vígslur.
LandafrøðiEdit
Leys av meginlandinum, í útnyrðingspartinum í Evropa, eru Stóra Bretland. Í Sameinda Kongsríkinum eru Skotland, Ongland, Wales, Norðurírland umframt oyggjar og oyggjalond fyri sunnan, vestan og norðan.
Landslagið í Bretsku Oyggjunum og Írlandi er ógvuliga fjølbroytt, og stórur munur er á høgu, grýtutu fjøllunum í Norðuronglandi, Skotlandi og Wales og flata mýrlendinum, nevnt "the fens", í til dømis East Anglia og fruktagóða slættlendinum í Suðuronglandi. Tríggir fjórðingar av lendinum eru dyrkaðir; ógvuliga ymiskt er, hvat velt verður, tað veldst alt um veðurlag, og hvussu jørðin er.
BúskapurEdit
Í Bretlandi tóku fyrst landbúnaðarkollveltingin og síðan ídnaðarkollveltingin seg upp í 18. øld og breiddi seg so um allan heimin. Nú á døgum er tungídnaðurin, sum áður var álitið, ikki so týdningarmikil longur. Tænastuvinnan er tann vinnugreinin, ið mennist mest, til dømis banka- og tryggingarvirksemi. Bretland er sjálvbjargið við olju og gassi, tí landið eigur stórar oljukeldur í Norðsjónum og á markinum ímillum Hetlands og Føroya.
Tungídnaðurin var einaferð stór og týdningarmikil vinna í Bretlandi, men soleiðis er ikki longur. Nú er løtt maskintøknilig vøra, sum maskinur, amboð, bilar og vápn, týdningarmesta útflutningsvøran, og ógvuliga mong fólk starvast í fíggjar- og tænastuvinnuni. Hesar vinnur hava bøtt um bretska búskapin, ið ikki hevur verið væl fyri, mest tí at Bretland má flyta inn nógvar matvørur og rávørur.
Mest eru tað banka- og fíggjarvirksemi, sum hava fingið ferð á aftur bretska búskapin. Prísstøðið í Stórabretlandi er væl lægri enn í Føroyum.


text:
Í meistaradeildini hjá monnum hevur Fleyr vunnið allar sínar dystir hagartil í vetur, men í kvøld gekk ikki longur. SÍ vann sannførandi 3-0.
Fleyr tók í kvøld móti SÍ í Gundadalshøllini í Havn. Á pappírinum ein lættur dystur fyri Fleyr, sum er ósigrað í vetur. Fleyr hevur 27 stig og mótstøðuliðið úr Sørvági er á 4. plássi og hevði bert 13 stig áðrenn dystin í kvøld.
Í kvøld var SÍ sera væl leikandi og var ongantíð nakar ivi um úrslitið. Settúrslitini vóru 16-25, 16-25 og 19 – 25.
Liðunum vanta millum 6 og 7 dystir, áðrenn greitt er hvørji tvey lið koma í FM-finaluna at spæla um meistaraheitið. Fleyr verður ivaleyst annað liðið í finaluni, tí teir eru langt fremst.
Kappingin um hitt finaluplássið sá út til at fara at standa millum ÍF og Ternuna, men nú kann henda, at SÍ kann fara at blanda seg.
Hetta kappingarárið hevur SÍ havt stóra útskifting, har nógvir ungir leikarar skuldu spælast inn.
Fyrru helvt av kappingarárinum, var SÍ sera trilvandi, men síðan ársskiftið sær SÍ-liðið tryggari og tryggari út. Umframt at vinna á Fleyr í kvøld, so vann SÍ fyrr í mánaðinum sannførandi 3-0 móti ÍF, sum liggur nr. 2.
Sunnudagin er tað nr. 3 í landskappingini, Ternan av Toftum, sum stendur fyri tørni. Dysturin millum SÍ og Ternuna verður í Sørvági sunnudagin kl. 17.
Støðan í Meistardeildini hjá monnum er, at Fleyr hevur 25 stig fyri 9 dystir, ÍF hevur 17 stig fyri 10 dystir, Ternan hevur 13 stig fyri 9 dystir, SÍ hevur 13 stig fyri 9 dystir og Mjølnir hevur enn einki stig fyri 8 dystir.
Um tú veitst okkurt, sum VP ikki veit - skriva so til vp@vp.fo


text:
Amplexa Genetics A/S
Tolderlundsvej 3B, 2
DK-5000 Odense C
Danmark
Tel.: +45 6611 6628
Avgreiðslutíðir: Mán-Frí: 9:00-15:00
CVR nr. 2942 8441
Teldupostur: info@amplexa.com
Banki: Danske Bank
SWIFT: DABADKKK
Gjald í DKK:
Skrás. nr.: 3596 Konta: 3600 3362 2373 43
IBAN: DK1230 00 3362 2373 43
Gjald í EURO:
Skrás. nr.: 3596 Konta: 3600 085 980
IBAN: DK4030 00 3600 085 980
KARNITIN TRANSPORTARA TROT (CTD) – er grundað á broytingar í SLC22A5-íleguni
Karnitin Transportara Trot (CTD1) kemur fyri óvanliga ofta í Føroyum. Serstakliga ein variantur, c.95A>G (p.N32S), er dominerandi. Vit kanna fyri c.95A>G (p.N32S) variantin, umframt teir tríggjar: c.825-52G>A, c.136C>T (p.P46S) og c.131C>T (p.A44V).
Orsøkin til CTD er ílegu-úrbregði í SLC22A5-íleguni, sum førir til trot á karnitin í plasma og vøddum. Karnitin er neyðugt fyri vanliga umseting av feitti í kyknuni. Riggar alt ikki sum tað skal, verður orkugerðin ávirkað. Er sjúklingur ikki í viðgerð, eru eyðkennini lágt karnitin, lágt blóðsukur, máttloysi og vøddatrupulleikar. Í ringasta føri doyggja óviðgjørdir sjúklingar. Arvagongdin fyri SLC22A5 er víkjandi.
Víkjandi arvagongd
Fyri ílegur, sum eru víkjandi, er tað soleiðis, at sjúkan ella sjúkutekin koma ikki til sjóndar uttan so, at bæði eintøkini av íleguni eru broytt – bæði tað frá mammuni og tað frá pápanum. Tað vil siga, at fólk kunnu býtast í tríggjar bólkar, alt eftir hvørja støðu av íleguni ein hevur fingið frá foreldrunum:
Ikki berarar (WT): Hesi hava tvey vanlig eintøk av íleguni á báðum arvastrongjunum. (Støðan hjá barninum ytst til vinstru í tekningini niðanfyri)
Berarar: Hesi hava fingið eina av teim sjúkuberandi ílegunum, antin frá mammuni ella pápanum. (Støðan hjá teimum báðum børnunum í miðjuni í tekningini niðanfyri)
Sjúk: Hesi hava tvey sjúkuberandi eintøk av íleguni, eitt á hvørjum arvastrongi. (Støðan hjá barninum ytst til høgru í tekningini niðanfyri)
Sum tað sæst á myndini, so eru sannlíkindini hjá einum pari, har bæði foreldrini eru berarar, at 1/4 (25%) av børnunum verða ”ikki berarar”; 2/4 (50%) verða berarar; og 1/4 (25%) verða dupult berarar og altso sjúk.
Hvørji eru tekini fyri Karnitin Transportara Troti?
Børn við CTD verða fødd uttan árin, men tá barnið er millum 3 mánaðir og 3 ár, kunnu trupulleikar við blóðsukri og vøddaveikleika vísa seg. Somuleiðis kann sjúkan elva til hjartatrupulleikar og evnisskiftikreppu, førandi til koma og deyða. Brádlig og óvæntað deyðsføll eru sædd.
Fá eru uttan sjúkueyðkenni, og sjúkeeyðkenni kunnu vísa seg til eina og hvørja tíð.
Ein arvafrøðilig kanning er ein trygg staðfesting av sjúku ella berara status, og kanningin minimerar samstundis vandan fyri følskum negativum úrslitum frá biokemiskum karnitinmátingum.
Kann sjúkan lekjast?
CTD kann ikki lekjast, men krevur skerpaða viðgerð frá lívsbyrjan. Viðgerðin umfatar kosttilskot av karnitini. Tað er umráðandi, at sjúklingar við CTD verða funnir tíðliga, og ein neonatalkanning gevur møguleika fyri, at viðgerð byrjar, áðrenn árin staðfestast. Viðgerðin er lívslong, og er barnið í viðgerð, veksur og trívist tað sum vanlig børn. Berarar hava ofta miðal mongd av karnintin, og tískil hevur tað týdning at staðfesta berarastatus, tí berarar kunnu møguliga útvikla aldursrelateraða kardiomyopati.
[1] Kelda: https://www.rigshospitalet.dk/afdelinger-og-klinikker/julianemarie/boerne-unge-klinikken/center-for-sjaeldne-sygdomme/CMS/neonatal-screening/Sider/karnitin-transporter-defekt–ctd.aspx?rhKeywords=CTD
Amplexa Genetics A/S
Tolderlundsvej 3B, 2
DK-5000 Odense C,
Denmark
Tel. +45 66 11 66 28
Opening hours: Mon-Fri: 9:00-15:00
CVR nr. 29428441
info@amplexa.com
Bank Name: Danske Bank
SWIFT: DABADKKK
For payment in DKK:
Reg. nr.: 3596
Account nr.: 36003362237343
IBAN: DK1230003362237343
For payment in EURO:
Reg. nr.: 3596
Account nr.: 3600085980
IBAN: DK4030003600085980


text:
Í sendingini hitta vit filmsleikstjóran Anton Petersen, sum hevur valt at fara til Nólsoyar at skriva handritið til ein nyggjan spælifilm. Anton hevur serliga áhuga fyri tætta sálarliga sambandinum millum menniskju, sum eru knýtt tætt hvør at øðrum. Hetta verður eisini evnið í nýggja filminum.
Eisini hoyra vit um forvitnisligu framsýningina við málningum eftir Anker Mortensen, sum letur upp í Listaskálanum fríggjadagin. Stjórin á savninum vil vera við, at listarliga stigið er sera høgt.
Sangbólkurin KATA kemur í næstum við nýggjari fløgu. Hetta eru løg og sangir, sum Marianne Clausen savnaði saman og gav út í bók. Flestu løgini eru nærum ókend í dag, men KATA tekur tey fram aftur og gevur teimum ein eyðkendan ljómlit.
Eisini hoyra vit um Frank Sinatra. Tað eru eftirhondini nøkur ár síðani, at hann doyði, men hann er ikki gloymdur - tvørturímoti. Tórshavnar Big Band hevur í hyggju at heiðra amerikanska sangaran.
Lagt til rættis: Ivan Hentze Niclasen og Uni Arge. Foto og klipt: Hallur E. Thomsen.


text:
Trýst her fyri at síggja myndina størri
Ph.d.-verkætlanin um støðufestið í føroysku el-skipanini hyggur eftir elskipanini lutvíst við tí endamáli, at framleiðslan úr varandi orkukeldum í mest møguligan mun skal brúkast í sama øki, sum hon verður framleidd. Á henda hátt verður svinnið av elorku, sum verður flutt long strekki, avmarkað so nógv sum gjørligt.
- Ein partur av verkætlanini snýr seg um at finna útav, hvussu vit fáa sum mest av elorku burtur úr óstøðugum orkukeldum í einum avmarkaðum øki, har elorkan eisini fyrst og fremst skal brúkast. Um møguleikarnir at vinna elorku burtur úr hesum øki t.d. eru so góðir, at tað kann framleiðast væl meira enn tørvur er á í økinum, so er neyðugt at tryggja sær, at elnetið er ført fyri at flyta elorkuna til eitt annað øki, greiðir Helma Maria Tróndheim, ph.d.-granskari, frá.
Hon vísir á, at í hesum viðfangi ber til at siga, at verkætlanin viðger elskipanina í tveimum løgum, har høvuðsmálið áhaldandi er at tryggja støðufesti og javnvág í elskipanini við alsamt fleiri óstøðugum grønum orkukeldum.
Niðara lagið er grundvøllurin undir elskipanini. Tað er øll skipanin við framleiðslu og sterkstreymsneti við 60, 20 og 10 kV-leiðingum, sum síðani ganga út aftur í 400 V til vanligu brúkararnar. Í hesum partinum liggur eisini øll samskipanin, sum skal tryggja støðufesti og javnvág í elveitingini alt samdøgrið. Endamálið við sterkstreymsnetinum er at flyta elorkuna skjótt úr einum parti av landinum í annan. Her hevur føroyska elskipanin vanliga verið býtt í tvey øki – Suðuroynna og meginøkið, sum er restin av landinum.
Í ph.d.-verkætlanini skoðar Helma Maria Tróndheim skipanina við støði í einum lagi aftrat oman á vanligu siðbundnu myndina av føroysku elskipanini, sum er nevnd omanfyri. Í hesum lagnum býtir granskarin elskipanina í sjey øki við støði í, hvussu elnetið er býtt sundur í sjálvstøðugar partar. Økini, ið eru skipað eftir sterkstreymsnetinum, eru: Vestmanna-økið, Eiði-økið, Skálabotnur, sum er eitt knútapunkt, sunnari partur av Streymoynni og Eysturoynni, Norðoyggjar, Sandoy og Suðuroy.
- Avbjóðingin er í størst møguligan mun at tryggja javnvág og støðufesti í hvørjum øki sær, samstundis sum vit framleiða elorku burtur úr óstøðugum, varandi orkukeldum í hesum sama øki, har orkan skal brúkast. Í hesum sambandi havi eg framroknað ein orkutørv fyri hvørt øki, sigur Helma Maria Tróndheim.
Tørvurin er grundaður á søgulig data í 10 ár frá øllum málarum í landinum og við støði í, hvussu nógvir bilar og húski eru í hvørjum øki. Modellið, sum arbeitt verður við, kann gera íløgur í vindorku, sólorku, sjóvarfall, pumpuskipanir, battarí og kaðlar.


text:
Nes Kommuna hevur fyrrapartin í dag skrivað undir avtalu við Fíggjarmálaráðið um Talgildu Føroyar. Avtalan inniber, at Nes Kommuna fær atgongd til talgilda undirstøðukervið í Føroyum. Hetta merkir millum annað, at kommunan kann menna talgildar tænastur til sínar borgarar á komandi tænastuportalinum, ið eitur Vangin. Vangin er nýggj føroysk tænasta, har talgildar tænastur frá almennum stovnum og kommunum verða savnaðar á einum stað. Hetta fer at gera tað lættari og tryggari hjá føroyingum at avgreiða egin viðurskifti.
Tað hevur stóran týdning, at Talgildu Føroyar eru kjølfestar breitt í føroyska samfelagnum. Kommunurnar veita í dag føroyingum nógvar tænastur, og tí verður avtalan ein fyrimunur fyri teir gott 1.300 borgararnar í Nes Kommunu, sum skjótt kunnu fáa ágóðan av øllum hentleikunum í Talgildu Føroyum.
Fíggjarmálaráðið fegnast um avtaluna við Nes Kommunu, og at aðrar kommunur nú eisini vísa Talgildu Føroyum áhuga. Hetta hevur við sær, at enn fleiri føroyingar fáa lut í skipaðu og framkomnu loysnunum hjá Talgildu Føroyum. Talgildu Føroyar er fíggjað av landsstýrinum saman við eini røð av fyritøkum, feløgum, Tórshavnar Kommunu og nú eisini Nes Kommunu.
Talgildu Føroyar samstarva í løtuni við átta ymiskar stovnar um at menna talgildar tænastur á Vanganum. Fyrireikandi arbeiðið er longu byrjað við aðrar stovnar. Harumframt eru almennir stovnar, privatar fyritøkur og føroysku peningastovnarnir farin undir fyrireikingarnar at taka Samleikan í nýtslu. Seinni í ár verða loysnirnar klárar at bjóða øllum føroyingum at nýta.
Tíðindaskriv frá FMR


text:
LES MEIRA
Vit hava enn nøkur tøk pláss eftir at søkja
á okkara breytum.
LES MEIRA
Vit ynskja samstundis eisini at hava ein sterkan felagskap á skúlanum.
Høgt Vitanarstøði
Vit raðfesta at hava eitt høgt fakligt støði í undirvísingini.
Dugnaligir Lærarar
Vit hava dugnaligir lærarar við góðum útbúgvingum og førleikum.
Góð Høli & Útgerð
Vit hava alla nútímans útgerð, ið hoyra til ein modernaðan skúla.
Vælkomin aftur í skúla
Nú er skúlagerandisdagurin aftur byrjaður á Miðnámsskúlanum í Suðuroy.
Á Miðnámsskúlanum í Suðuroy raðfesta vit góðan felagskap og trivnað. Av tí hetta er ein lítil skúli, er tað ikki langt frá næming til lærara, ongin verður gloymdur. Vit hava savnað allir neyðugu upplýsingar í samband við skúlabyrjan . Trýst á knøttin niðanfyri fyri meira kunning.
Útbúgvingar
Nýggjastu tíðindi
Fyrsti skúladagur hjá Serbreyt
Í gjár varð Merkið vundið á stong bæði við skúlan í Hovi og…
Gongutúrur í Hvannhaga
Fríggjadagin vóru næmingar og lærarar frá Miðnámsskúlanum í Suðuroy ein gongutúr í Hvannhaga.…
Serbreyt á Miðnámsskúlanum í Suðuroy
Miðnámsskúlin í Suðuroy fer komandi heyst at bjóða út serliga skipað miðnám, eisini…
Komandi tiltøk
Fyrrverandi næmingar
Hjalgrím HøjgaardFyrrverandi næmingur á FHS Yrkisnám
Mær dámdi sera væl at verða á FHS. Serliga dámdi mær væl handilslærugreinarnar, tí at tær eru sera áhugaverdar og viðkomandi í tí dagliga lívinum. Man lærir nógv um fyritøkur, sum tú sær hvønn dag, men ikki hugsar so nógv um. Skúlin er sera hugnaligur, tað er ikki langt frá lærara til næming, og hetta gevur eitt trygt og vinarligt umhvørvið.
Arosiak HammerFyrrverandi næmingur á Búskaparbreyt
FHS og Búskaparbreyt fyri meg hevur verið sera læruríkt og gevandi. Eg lærdi nógv, serliga innan sølu, innovatión og búskap. Útbúgvingin er serliga góð tvørfagliga, har man ognar sær royndir og fær eginleikar ið beinleiðis eru knýttir at vinnulívinum í Føroyum. Tað at arbeiða ið toymi var eisini stórur partur av útbúgvingini og heilt sikkurt gott at hava við sær víðari í lestrar- og arbeiðslívið. Eg vil viðmæla miðnám skúlan av tí at skúlin hevur serliga vinarliga atmosferu har, flokkarnir eru relativt smáir. Samskifti millum næmingar og lærarar er tætt. Huglagi á skúlanum er serstakliga gott og man kennir seg sum man er partur av skúlanum beinanveg við skúla byrjan.


text:
Ergonomi til fyritøkur
Tá tað snýr seg um ergonomiska vegleiðing, er Havnar Fysioterapi tykkum til hjálpar.
Frá okkum fáa tit fakliga vegleiðing um, hvussu tit fyribyrgja arbeiðsskaðar og nýta innbúgvið rætt.
Til dømis kunnu tit fáa vitjan á arbeiðsplássinum til at stilla arbeiðstólini rætt inn, soleiðis at tey gagnnýtast best møguligt. Um vit halda at tørvur er á broytingum, so koma vit eisini við uppskotum til broytingar.
Til ber eisini hjá einstaklingum og bólkum at fáa venjingarskráir, ið fremja fyribyrging og vælveru á arbeiðsplássinum.
Harumframt er møguleiki at hava bólkavenjingar fyri starvsfólkum tykkara í venjingarsali okkara á Havnar Fysioterapi ella í Vælveru Fitness.


text:
Upplatingartíðir
Upplatingartíðirnar á bingjuplássinum, eru upplýstar niðast á síðuni.
Sambært løgtingslóg um umhvørvisvernd og kunngerð um burturkast, er strangliga bannað at tveita burtur ella brenna burturkast í náttúruni.
Reglur
Burturkast skal vera í posum, so at tað ikki fýkur runt.
Størri lutir, sum ikki fáast í bingjurnar, skulu lutast sundur, áðrenn hesir verða latnir plássinum. Pappeskjur skulu buntast saman og leggjast í pappbingjuna, (sum bara er til papp). Bingjuplássi tekur ikki ímóti mold, hoyggi og gróti.
Stórum nøgdum (fullum bilum og vognum) av burturkasti sum t.d. frá byggingog umvælingum, ber ikki til at koma við á bingjuplássið. Her mugu fólk annaðhvørt leiga bingju frá IRF, ella sjálv koyra burturkastið til brennistøðinaí Trøllavík.
Tað er strangliga noktað at seta burturkast uttanfyri bingjuplássið ella tveita upp um hegnið.
Tað erstrangliga bannað at koyra nakað burturkast, so sum vembur og annað lívrunnið burturkast aðrastaðni enn á kommunala bingjuplássið.
Brot á hesa reglugerð verður revsað við bót.
Á bingjuplássinum eru bingjur til tað, ið brennur, ein til papp og til jarn og metal. Tað, ið ikki kemur undir hesar bólkar, ráðgevur umsjónarmaðurin um. Bingjuplássið er ætlað til húsarhaldsburturkast, sum ikki fæst í ruskposan. Hesar reglur skulu haldast, annars kann umsjónarmaðurin sýta fyri at taka ímóti burturkastinum. Heitt verður á fólk um at gera sítt til, at bingjuplássið er so ruddiligt og reint sum gjørligt.


text:
Eg eiti Heidi Nolsøe Samuelsen og eg eri útlærd makeup artistur.
Eg havi prógv frá Tekniska skúla í Tórshavn 2016, og frá Reykjavík Makeup School í Íslandi 2017.
Eg havi altíð havt stóran áhugað í makeup og húðrøkt.
Tí havi eg gjørt nethandilin: beautee.fo.
beautee.fo er ein føroyskur nethandil, sum hevur til endamáls at veita hágóðsku makeup vørur og vørur innan húðrøkt.
Eisini ber til at fáa ráðgeving innan makeup og húðrøkt og at blíva sminkaður til eitt hvørt høvi, so sum veistlu, brúðar makeup, dag/kvøld makeup og annað.
Meira vørur og vørumerkir fara at koma so leypandi.
- Tit kunnu eisini fylgja við á Instagram: “beautee.fo”.
Use left/right arrows to navigate the slideshow or swipe left/right if using a mobile device


text:
Bíbliutektsur til 23.03.2020
Vit trúgva, at orð Guds er livandi og hevur kraft. Tí vilja vit heita á samkomuna, at lesa hendan tekstin, í teirri vón at teksturin, við kraft Heilaga Andans kann uppbyggja, troysta, stuðla og áminna okkum í hesum ørkymlandi døgnum.
Esaias 53
Hvør trúði tí, ið vit hoyrdu, og hvørjum varð armur HARRANS opinberur! Hann rann upp sum veik planta fyri ásjón Hansara, sum rótskot úr turrari jørð; Hann var ikki fagur og hevði onga dýrd; vit sóu Hann, men Hann sá ikki so út, at vit kundu hava tokka til Hansara. Vanvirdur var Hann – fólk vendi sær frá Honum – maður, fullur av pínum og kunnigur við sjúku; Hann var sum ein, ið fólk fjalir andlitið fyri, vanvirdur, vit roknaðu Hann fyri einki. Men tað vóru sjúkur okkara, ið Hann bar, tað vóru pínur okkara, ið Hann legði á Seg – og vit hildu Hann vera heimsøktan, slignan og plágaðan av Gudi. Men Hann varð særdur fyri brot okkara, soraður fyri misgerðir okkara; straffin varð løgd á Hann, so vit skuldu hava frið, og við sárum Hansara eru vit grødd. Vit viltust øll av leið sum seyður, vit vendu okkum hvør sín veg; men HARRIN læt falla á Hann skyldina, ið lá á okkum øllum. Hann varð illa viðfarin, og Hann bar tað stillur, Hann læt ikki upp munnin – sum lamb, ið verður leitt avstað at verða dripið, og sum seyður, ið tegir, táið teir royta hann – Hann læt ikki upp munnin. Við treinging og dómi varð Hann tikin burt – men hvør á døgum Hansara hugsaði tað, at táið Hann varð ryktur burt úr landi teirra, sum liva, var tað fyri brot fólks míns, plágan rámti Hann! Teir ætlaðu Honum grøv millum hinar gudleysu; men hjá einum ríkum var Hann í deyðanum – tí Hann hevði ongan órætt gjørt, og svik var ikki í munni Hansara. Tað var vilji HARRANS at sora Hann, Hann sló Hann við sjúku; táið sál Hansara hevði fullført skyldofrið, skuldi Hann síggja avkom og liva leingi, og vilji HARRANS skuldi hava framgongd við hond Hansara. Aftur fyri at sál Hansara hevur havt møði, skal Hann fáa tað at síggja, sum Hann mettast av; harvið, at tey kenna Hann, skal hin rættvísi, tænari Mín, rættvísgera mong, Hann, sum bar misgerðir teirra. Tí skal Eg geva Honum hini mongu í lut, og sterkar skal Hann fáa sum fong – aftur fyri at Hann tømdi sál Sína til deyðan og varð roknaður millum brotsmenn, Hann, sum tó bar synd mangra og bað fyri brotsmonnum.
Minnist til at biðja fyri hvørjum øðrum!


text:
Most popular petitions in last 30 days
Lóg um útflyting av rossum úr Føroyum (/Lov om eksport af heste fra Færøerne/Law about export of horses from the Faroe Islands)
FØ: Við hesi undirskriftar innsavnanini vilja vit fyrst og fremst tryggja framtíðina hjá føroyska rossinum. Støðan hjá føroyska rossinum er sera álvarsom. Ov fá fyl verða folað árliga vegna mettaðan marknað í Føroyum. Tað eru einans uml. 25 ryssur í burðardyggum aldri, og av hesum eru tað uml. 7-10 ryssur, sum verða brúktar í aling. Sambært The Food and Agriculture Organization (FAO) skal stovnurin av aliryssum upp um 1000 ryssur fyri ikki at verða hóttur. Ein góð loysn á hendan trupulleikan er
Created: 2021-07-28 Statistics
Vágatunnilin útgoldin – avtalan skal haldast
Undirritaðu krevja, at Vágatunnilin skjótast gjørligt verður handaður landinum. Lánið er nú niðurgoldið til avhendingarvirðið 160,3 mió, umframt at 30 milliónir eru í tøkum peningi. Vit eru errin av, at 15-ára langa verkætlanin endiliga er komin á mál. Tunnilin er útgoldin, eftir at 310 milliónir krónur eru kravdar inn í bummpeningi. Vit hava hildið okkara part av avtaluni og fegnast um, at tunnilin smbr. løgtingslóg nr 14/2002 sum skjótast gerst partur av samhaldsfasta landsvegakervinum
Created: 2017-02-02 Statistics
Broyt lógina um at hava djór við at ferðast til Føroyar
Alla aðrastaðni enn til Føroyar er tað nemt og einkult at feðrast við sínum djórum, har eru krøvini at djóri skal hava rabies vaccinatón, vera fylgt at einum persóni, hava microchip ella oyramerki, og hava heilsuváttan/pass.Um eitt kelidjór skal úr føroyum til eitt anna land at feðrast skal kelidjóri hava eina heilsuváttan við sær, sum ikki er eldri enn 48 tímar áðrenn feðrin byrjar, hundurin skal vera eyðmerktur (oyramerki, ella microchipp) og hundurin skal í seinasta lagi 48 tímar eftur heimko
Created: 2017-07-24 Statistics


text:
Spanskt
Spanskt er almenna málið í Spania og 20 londum í Latínamerika. Harafturat verður spanskt nógv tosað í USA og í Filippinunum. Í dag tosa næstan 400 milliónir fólk málið, og tað mennist og veksur í hvørjum. Spanskt er heimsins 4. størsta mál aftaná kinesiskt, enskt og hindu. Lærir tú teg spanskt, kanst tú eisini klára teg uttan fyri ferðafólkamálini í Spania, og fert tú út um Europa, letur ein heilur heimur seg upp fyri tær. Tú kanst tosa við lossingarmenn í Mexico, hjálpa gøtubørnum í Colombia, læra at dansa tango í Argentina ella kjakast um kollvelting við taxasjaførin á Kuba.
Undirvísingin í sponskum hevur til endamáls:
– at næmingurin lærir at lesa, tosa og skriva lætt spanskt
– at næmingurin fær innlit í spanskt mál og spanska og latínamerikanska mentan og samfelagsviðurskifti


text:
Yvirlit yvir skrivligar próvtøkur á gymnasialum miðnámi og á FHS12. desember 2018
Skriviligu próvtøkurnar í vár og í summar eru nú lagdar, so øll á gymnasialum miðnámi og á FHS kunnu seta krossar í kalendaran. Niðanfyri sæst yvirlit yvir dagarnar, tá ymsu próvtøkurnar eru. Yvirlitið er eisini tøkt sum PDF-skjal á knøttinum í høgra borði – ella á leinkinum her.
Seinasta undirvísingardagur hjá øllum breytaflokkum og FHS er 16. mai 2019. Tá verður próvtøkuætlanin (lutakastið) hjá øllum flokkum kunngjørd. Ársroyndir vera kunngjørdar seinni.
Vit skulu minna á, at tað er møtiskylda til allar próvtøkur og ársroyndir, sum eru fyriskipaðar. Tú ert tískil sum næmingur IKKI leysur av skúlanum fyrr enn seinasta skúladag, sum altíð er síðst í juni (gevið gætur, seinasti skúladagur er 16. mai og seinasti undirvísingardagur er umleið 25. juni). Um tú ikki møtir til skúlatongt virksemi eftir seinasta undirvísingardag, herundir ársroyndir og próvtøkur, flytur tú ikki upp í næsta flokk.


text:
Alkan
Ein alkan er eitt lívrunnið mýl og er samansett av eini røð av karbonatomum bundin saman við einkultbindingum har allar "leysar" elektronir eru bundnar til hydrogen. Bruttofrymilin fyri eina alkan verður sostatt: CnH2n+2
Alkanir eru alifatiskar og verða nevndar við endingini -an. Alkanir eru mettaðar, t.v.s. at tað er ongin dupultbinding í teimum.
10 tær mest einfaldu alkanirnar eru:
- Methan: CH4
- Ethan: C2H6
- Propan: C3H8
- Butan: C4H10
- Pentan: C5H12
- Hexan: C6H14
- Heptan: C7H16
- Octan: C8H18
- Nonan: C9H20
- Decan: C10H22
Alkanir kunnu eisini sita sum ein síðubólkur á einum størri mýl. Tær verða tá nevndar við endingini -yl. Alkylbólkarnar við 1-10 karbonatomum, vera nevndar:
Sí eisiniEdit
KeldurEdit
- John McMurry, Fundamentals of Organic Chemistry, Cornell University, 1998


text:
Ferð er komin á grøna orkuskiftið
2021-09-24 08:42
Streymurin frá vindmyllum verður skjótt fimmfaldaður, og SEV fer at spara 30.000 tons av olju um árið.
Í hesi vikuni hava 12 privatar fyritøkur boðað frá, at tær hava bundið seg til at minka teirra útlát av vakstrarhúsgassi við í minsta lagi eini helvt innan 2030. Tríggjar av fyritøkunum eru farnar so langt sum at siga, at tær skulu als ikki hava nakað útlát í 2030.
Hetta eru gleðilig tíðindi, tí skulu vit røkka málinum um eitt grønt orkuskifti, mugu bæði tey sum framleiða orku, og tey sum nýta hana vera við í skiftinum. Tað nyttar ikki at framleiða meira enn fólk og virki klára at brúka. Tí má framleiðslan og nýtslan ganga hond í hond. Vit skulu á aðrari síðuni framleiða nógv meira streym úr grønum orkukeldum, og á hinari síðuni skulu vit umleggja nýtsluna í samfelagnum frá olju til el.
Tað er eingin loyna, at umleggingin til grøna framleiðslu hevur rent seg í nógvar forðingar á vegnum, og hesar hava seinka arbeiðinum nógv, men nú sær út til, at vit um stutta tíð fara at síggja úrslit, sum fara at gera góða mun.
Fimmfalda grønu framleiðsluna
Verandi vindmyllur í meginøkinum framleiða tilsamans umleið 50 – 60 GWt um árið. Men nú eru tríggjar vindmyllulundir ávegis, og tá tær eru komnar í gongd (helst innanfyri tvey tey næstu árini), fara tær at framleiða tilsamans 220 GWt afturat verandi myllum. Vit tosa sostatt um eina fimmfalding av vindorkuni í meginøkinum. Hetta fer at hava við sær, at SEV fer at spara 30.000 tons av olju um árið.
Umframt hetta er ein vindmyllulund tikin í nýtslu í Suðuroy í ár, sum kann framleiða umleið 20 GWt um árið. Hetta svarar til miðalnýtsluna hjá 4.000 húskjum. Lundin í Porkerishaga er fyrsta nýggja vindmyllulundin í Føroyum síðani 2014.
Í fjørð varð biogassverkið Førka tikið í nýtslu. Tað framleiðir grøna el-orku sum svarar til nýtsluna hjá 1.200 húskjum, umframt hita og heitt vatn til umleið 400 hús.
Nevnast kann eisini, at SEV hevur sett sólpanel upp og royndir verða eisini gjørdar við sjóvarfallsorku.
Nógv er longu hent
Eg eri tí als ikki samdur við teimum sum siga, at einki er hent frá almennari síðu viðvíkjandi grøna orkuskiftinum. Nógv er hent, og uppaftur meira er á veg.
Tað er tí gleðiligt, at privata vinnulívið og einstaklingar eisini taka við grøna orkuskiftinum, og vilja umleggja nýtsluna frá olju til grøna orku, tí saman skulu vit flyta okkum fram á grønu leiðini.
Helgi Abrahamsen
løgtingsmaður


text:
Elektrikarar til MEST innan vindmylluøkið
Vegna økt virksemi innan vindmylluøkið og okkara tænastum til vinnuna annars verður søkt eftir tveimum elektrikarum til MEST.
Talan er um størv har tú lutvíst verður partur av einum toymi innan vindmylluøkið og lutvíst arbeiðir við eluppgávum innan vinnuna annars.
ARBEIÐSØKI
Vit sóknast eftir tveimum royndum elektrikarum, sum er áhugaður í at ogna sær eyka førleikar innan vindmylluøkið. Tessvegna bjóða vit umfatandi grundskeið á nakrar vikur í heyst í Svøríki og annars uppfylgjandi skeið eftir tørvi.
Sum elektrikari kemur tú í starvinum lutvíst at arbeiða við viðlíkahaldi av vindmyllum og lutvíst umborð á skipum, sum eru til umvælingar á skipasmiðjuni og annars í fyritøkum, sum MEST veitir tænastur.
Starvsstaðurin er MEST í Havn, men skalt tú vera opin fyri at kunna átaka sær uppgávur aðrastaðni kring landið.
TÍN VANGAMYND
Tú hevur elektrikaraútbúgving. Tað er ein fyrimunur, men ikki eitt krav, at tú hevur kunnleika til skip, skipsútbúnað, bygningar og vinnutól. Tú arbeiðir sjálvstøðugt, ert jalig/ur og dugir at samstarva. Ert tilvitaður um HTU-reglur í.s.v arbeiði, tú heldur tíðarfreistir og arbeiðir við nærlagni. Tað er ein fyrimunur, at tú dugir væl føroyskt og enskt, og hevur KT førleikar á brúkarastøði.
Starvið, løn og setanartreytir
Talan er um eitt fjølbroytt og áhugavert starv við stórum fakligum og persónligum avbjóðingum í einum mennandi umhvørvi. Løn og setanartreytir eru í samráð við leiðsluna. Starvið verður sett skjótast gjørligt.
Meira at vita
Ynskir tú fleiri upplýsingar um starvið, ert tú vælkomin at seta teg í samband við rakstrarleiðaran, Dánjal Jákup Berg í Soylu, tlf. 791231
Umsókn
Umsókn við prógvum, CV og møguligum ummælum, skal vera okkum í hendi í seinasta lagi 2 august 2021. Tú søkir starvið her.
Samtakið MEST er samansett av trimum virkisøkjum, nevnliga Skipasmiðjum, Verkstaði til framleiðsluvinnuna og Offshore tænastum. Virksemið umfatar í høvuðsheitum at smíða, umbyggja og umvæla skip – og at framleiða útgerð úr rustfríum stáli til vinnuna á sjógvi og á landi. Okkara starvsfólk eru serkøn innan stál, el, mekanikk, hydraulikk, timbur, og máling. Eisini selja vit eykalutir og veita tænastur við sleiparum og kranum. Umleið 500 starvsfólk starvast í samtakinum.


text:
Prisen - mit liv på terroristernes dødsliste
“Sonur mín, lív títt er í vanda fyri mína skyld. Men tú skalt ikki doyggja nú – tú skalt liva”.
Ali Husnain varð føddur inn í eina ríka muslimska familju í Pakistan. Hann átti alt, sum hann kundi droyma um, virðing, tign, ríkidømi og eitt trygt lív. Inntil hann tók ta mest víðgongdu og vandamiklastu avgerðina í sínum lívi.
Bókin er ein sonn frásøgn um hvussu ein ungur muslimur hittir Jesus. Hann konverterar til kristindómin og gerst eitt mál hjá yvirgangsmonnum, sum ætla at drepa hann. Ali flýggjar til Onglands, men heldur ikki har, kennir hann seg tryggan.
So talar Jesus við hann ... aftur.
Opið og erliga greiðir Ali her frá síni søgu. Við lívinum í veð noyðist hann at fara frá øllum vegna sína kristnu trúgv. Sum ein fyrrverandi muslimur, sum er vorðin kristin, livir hann í einum støðugum vanda.
Bókin vísir á, at sjálvt eitt lítið ljós í myrkrinum, kann gera ein stóran mun.
Rithøvundur: Ali Husnain saman við J. Chester
Forlag: ProRex
Útgivin: 2016
Blaðsíður: 271


text:
Hádeildirnar á Tvøroyri og Vági hava seinnu árini samstarvað um breytir, og aftur í ár er hesin táttur tikin upp. Fríggjadagin var Adventurebreytin, sum ein av breytunum eitur, farin ein túr við Thorshavn. Manningin legði fyrst út á Trongisvágsfjørð, har ætlanin var at fara út á Tjaldavíksholm, men ov nógvur vindur gjørdi, at farið bleiv norður um, har Thorshavn legði seg uttanfyri Froðbiarbotn. Eftir einari løtu við práti umborð, var fiskireiðskapurin tikin fram, og áðrenn langt var fráliðið, brendu hesi ungu í fisk. Hugaligt var at síggja, hvussu íðin tey vóru at blóðga og kryvja, tá ið fiskurin kom innanborða.
Næst seinasta fríggjadag vóru hesi somu í haganum, tá ið túrur var av Vágseiði, umvegis Trælagøtuna, Eggjarnar, Rútafelli og Rávuna, áðrenn tey komu oman á Lopranseiði. Eftir gongutúrin vitjaðu tey inn á Kirvi, ið er fari at framleiða vatn á fløskur, á virkinum í Lopra.


text:
Kirkjubømúrurin
Kirkjubømúrurin ella Magnus-katedralurin, er í Kirkjubø, hann verður eisini nevndur Múrurin. Erlendur biskupur byrjaði at byggja hann umleið ár 1300. Múrurin er 26,5 metrar til longdar, 10,8 metrar breiður, 9 metrar høgur og múrarnir eru 1,5 metrar tjúkkir. Katedralurin er bygdur í Gotiskum stíli.
Arbeiðið at gera Magnusar-katedralin byrjaði umleið ár 1300 av Erlendi Biskupi, sum var biskupur í Føroyum frá 25. januar 1269 til 1305, tá føroyingar kravdu at Kongur Hákun 5. Magnusson setti hann úr starvi, vegna ov høgar skattir og arbeiðskostnað á katedralinum.
Søgnin um Bardagan í Mannafalsdali verður vanliga hildin at vera um byggingina av Kirkjubømúrinum.
Kelda: Wikipedia


text:
Útgreiningar og viðgerðir
Les um tað, sum Málmót kann hjálpa við. Spyr okkum, um tú ivast, og vit vegleiða.
Skal ikki brúkast
Your content goes here. Edit or remove this text inline or in the module Content settings. You can also style every aspect of this content in the module Design settings and even apply custom CSS to this text in the module Advanced settings.
Orðblindni (Dyslexia)
- Eitt sermerkt lærutarn.
- Íborið, varir alt lívið og stavar ikki frá ringum evnum ella vánaligari undirvísing.
- Umleið 7% av fólkinum eru orðblind.
- Eins nógvar gentur og dreingir eru orðblind.
- Á fakmáli eitur tað dyslexia, ið stavar frá latínska “dys”, ið merkir tvørleiki, og “lexia”, ið merkir mál ella orð.
- Orðblindni gongur í arv. Um annað av foreldrunum er orðblint, eru 38–50% sannlíkindi fyri, at barnið eisini verður orðblint. Kortini ganga ikki øll sløg av orðblindni í arv. Orðblindni er altíð úrslit av einum fløktum samspæli millum arv og umstøður, sum byrjar longu í móðurlívi. Tú arvar so statt ikki orðblindni, men íløgur, ið kunnu økja um sannlíkindini fyri at gerast orðblind/ur, treytað av umstøðunum.
- Breið semja er um, at orðblindni er ein trupulleiki við ljóðunum í málinum (fonologi). Vanligt er at blanda stavljóð sum til dømis b/d og b/p. Somuleiðis er trupult at ríma.
- Tey, ið eru orðblind, hava ikki neyðturviliga trupult við at skilja innihaldið í tí, tey lesa, men við at lesa í sjálvum sær. Trupulleikarnir við at skriva eru eisini tíðum álvarsamir og varandi.
Eyðkenni við orðblindni
Gev gætur, um fleiri av hesum frábrigdum vísa seg:
- Ilt við at skilja ímillum stavljóð (til dømis við at hoyra fyrsta og síðsta ljóðið í einum orði).
- Ilt við at ríma.
- Sera ilt við at lesa samanborið við onnur evni at læra.
- Ilt við at lesa raðið.
- Lesur so mikið seint, at tað ávirkar fatanina.
- Áhaldandi trupulleikar við skriving/villum.
- Einfalt og fábroytt mál á skrift.
Avdúka orðblindni
Fyri at staðfesta ella avsanna orðblindni er neyðugt við eini kanning. Kanningin hyggur m.a. at ymsum lutvísum evnum at lesa. Orðblindni kann avdúkast frá 2. flokki. Tá verður fyrst ein roynd tikin, síðan er eitt tíðarskeið við intensivum tiltøkum, og hareftir verður onnur roynd tikin. Hjá teimum, har orðblindni verður funnið seint, er ofta nóg mikið við einari roynd. Vanligt er at nýta viðurkendar royndir.
Úrslit av tiltøkum
Úrslitið av tiltøkunum minkar munandi fyri hvørt ár, ið gongur. Í roynd og veru minkar tað 70% frá 1. til 5. stig.
Úrslitið av tiltøkunum er:
- 80% í 1. og 2. stigi
- 50% í 3. stigi
- 10–15% í 5. stigi og seinni
Hetta vísir, hvussu umráðandi tað er við tiltøkum skjótast gjørligt. Tað hevur týdning bæði at staðfesta og at viðgera við neyvum tiltøkum beinanvegin.
Kelda: Foorman et.al. 1997.
Góð tilrættislegging fyri orðblind
Orðblindir næmingar hava eitt fonologiskt brek. Fonologi sipar til, hvussu ljóð virka í máli. Tískil er tað umráðandi, at tey fáa góða frálæru í at skilja ímillum stavir og stavljóð. Teimum tørvar at læra øll ljóðini í málinum, og hvussu ljóðini verða skrivað. Tey skulu læra at seta ljóð saman, tey skulu sjálvvirkja ljóðmyndirnar, og síðan skulu tey læra grundleggjandi stavi- og rættskrivingarmannagongdir. Harumframt er tað týdningarmikið, at tey menna eitt stórt orðfeingi.
Orðblindir næmingar hava tørv á føstum kørmum og greiðum boðum, umframt møguleika at nýta talgild hjálpitól til at viga upp ímóti lesi- og skrivitarninum.
Talblindni (Dyscalculia)
- Mong eru, ið ræðast støddfrøði, og talan er um eitt slag av tankalæsing. Tey misskilja og halda, at tey duga verri, enn tey gera. Hetta er ikki tað sama sum at vera talblindur.
- Talblindni elvir til ávísar sermerktar trupulleikar við støddfrøði, sum ikki stava frá ringum evnum ella vánaligari undirvísing.
- Talblindni er íborið og varir alt lívið.
- Umleið 5% av fólkinum eru talblind.
- Á fakmáli eitur tað dyscalculia, ið stavar frá latínska “dys”, ið merkir tvørleiki, og “calculare”, ið merkir at telja.
- Talblindni er arvaligt.
- Talblindni er eitt fatanartarn, sum órógvar evnini at læra og brúka førleikar til at loysa støddfrøðiligar uppgávur. Avbjóðingin er tongd at tølum og rokning, og – neyvari – at støðubundnu talskipanini og grundleggjandi teljiførleikum.
- Tey, ið eru talblind, hava fyrst og fremt ilt við grundleggjandi støddfrøði (pluss, minus, falda, býta). Tíðum duga tey betur støddfrøði á hægri stigi so sum mátingarfrøði og bókstavarokning.
- Tey brúka javnan einfaldar framferðarhættir, sum at telja á fingrunum, langt upp í skúlaárini.
- Tey kunnu hava stórar trupulleikar við støddfrøði, men góð úrslit í øðrum fakum, serliga skrivligum.
- Talblindni verður ofta lýst á tveir hættir:
– Eitt brek í samspælinum millum heilaviksemi, t.e. hvussu ymiskt heilavirksemi samstarvar fyri at loysa eina uppgávu. Talan er um: arbeiðsminnið, sjón- og rúmevni, ans og bindindi.
–Ring fatan av nøgd. Hetta er mett at vera íborið.
Eyðkenni við talblindni
Tey, ið eru talblind, kunnu hava trupulleikar við:
- At skilja støddfrøðilig orð og hugtøk.
- At skilja samansettar talvur, ið skulu roknast út ella greinast.
- At vita, hvønn framferðarhátt tey skulu nýta fyri at loysa eina uppgávu. Javnan gloyma tey tað eisini ferð eftir ferð.
- At leggja smá tøl saman – tey hava álit á, at tey fáa røttu upphædd aftur í handlinum.
- At sjálvvirkja (tey telja á fingrunum, sjálvt við heilt einføldum uppgávum).
- Ringum minni viðvíkjandi tølum, og tey blanda tøl saman.
- Afturvendandi misskiljingum og holum í fatanini.
- Javnan at steðga upp í støddfrøðimenningini á 3. og 4. stigi. Málmenningin hevur vanliga verið normal.
Onnur møgulig eyðkenni eru:
Ilt við landafrøðiligari staðseting og kortum og vánaligur staðsansur.
- Ilt við at læra nótar.
- Tørvar stundum góða tíð til at loysa uppgávur.
- Mong hava eisini aðrar trupulleikar sum til dømis orðblindni, ADHD ella autismu.
Vanligir trupulleikar
Her eru dømi um, hvørjar trupulleikar orðblind, talblind kunnu stríðast við:
- At læra klokku eins og hugtakið um tíð.
- Munin á høgru og vinstru, eins og staðsans.
- Sjálvsvirði, førleikakenslu og virkishug.
- Grov- og fínrørslulagið.
- Hugsavning.
- Bygnaðartrupulleikar.
- Hugtøk.
Avdúka talblindni
Fyri at staðfesta ella avsanna talblindni er neyðugt við eini kanning. Tá skulu fleiri lutvís evni roynast:
- Fatan av nøgd.
- Arbeiðsminni.
- Talfatan.
- Sjón- og rúmevni.
- Arbeiðsavrik.
- Tær fýra rokniatgerðirnar.
- Einfaldar uppgávur.
Góð tilrættislegging fyri talblind
Talblindir næmingar hava ilt við at læra og við at brúka góðar mannagongdir í støddfrøði. Tí er tað umráðandi, at tey fáa góða hjálp við at læra, og ikki minst brúka, støddfrøðiligar mannagongdir. Fyri hesar næmingar er góð undirvísing í støddfrøði skipað og verklig.
Fyri at veita næminginum góða hjálp er neyðugt við einari gjølligari serstakari námsfrøðiligari/talufrøðiligari og sálarfrøðiligari kanning.
Viðkomandi hjálpitól eru roknimaskina og reglubók. Tað er umráðandi, at tey fáa stuðul til at fáa bilbugt við grundleggjandi talfatanartrupulleikunum, so at tey kunnu koma víðari við støddfrøðifakinum.
Talblindum næmingum tørvar at fáa royndir lagdar til rættis.
Rørsluólag (Dyspraxia)
Rørsluólag er ein serstakur trupulleiki, ið ávirkar rørsluætlan og samskipanarevni. Fakorðið dyspraxia stavar frá grikska orðinum ‘duspraxia’, ið er samansett av orðunum ‘dus’, ið merkir veikur, og ‘praxis’, ið merkir gerð ella útinnan.
Børn, ið hava rørsluólag undir menningini, hava eitt serstakt lærutarn í sambandi við grov- og fínrørsluætlan og útinnan, men ongan kendan nervafrøðiligan skaða (lammilsi). Børn við rørsluólagi kunnu tykjast ósjálvbjargin, veik, ella sum um tey ikki megna at stýra sínum rørslum. Barnið hevur ilt við at fullfíggja tilætlaðar rørslur, alt uttan nakran vødda-/nervaskaða. Rørsluólag verður nógv umrøtt, “sjúkueyðkennini” eru óneyv, og summi kalla tað “hitt fjalda brekið”.
Rørsluólag er eitt rørsluligt lærutarn, og fylgjurnar eru fløktar og víðfevndar.
Børn við rørsluólagi
Hvussu vit á besta hátt leggja viðurskifti til rættis fyri børn við rørsluólagi, ella hvussu vit skulu arbeiða við og viðgera ymsu trupulleikarnar, er ilt at siga nakað um. Tí at tey, ið hava rørsluólag, eru ymisk og hava ymiskan tørv. Tá ið rørsluólag verður staðfest, fæst greiða á nógvum viðurskiftum, og tað kann vera avbera gott fyri sjálvsálitið. Tí er umráðandi at greiða smáum børnum frá rørsluólagi á einum máli, sum tey skilja. Harumframt skulu familja, vinir, barnagarður, skúli o.s.fr. kunnast. Onnur børn, ið barnið við rørsluólagi hevur samband við í gerandisdegnum, mugu sleppa at spyrja um tað, tey undrast á. Tess meiri kunning og vitan viðvíkjandi rørsluólagi verður útbreidd, tess betur kann arging og happing fyribyrgjast.
Barnið má fáa tann stuðul, tí tørvar, í barnagarði og skúla.
Aðrir stovnar, ið kunnu vera viðkomandi at søkja um veiting frá, eru:
- Heilsumiðstøð.
- Kommunulækni.
- Mýkjari (fysioterapi), menningarviðgeri (ergoterapi) og talulærari (logopedur).
- Ábyrgdarbólkur (sammansett av foreldrum og fakfólki).
- Hjálpartólamiðstøð.
- Fatanarviðgeri (kognitiv terapi).
Mangt kann eisini gerast heima. Tað týdningarmesta er at menna førleikakensluna hjá barninum og tí unga við at finna ítriv, ið barnið dugir og heldur vera stuttlig. Harumframt skal tað, ið barnið ikki dugir, venjast nógv, men tað er umráðandi at finna eina javnvág ímillum hesi bæði, so at barnið ella tann ungi ikki missir førleikakensluna aftur. Eins og við autistum er tað umráðandi, at barnið við rørsluólagi er fyrireikað til skránna hvønn dag.
Eitt gott hugskot er at greiða barninum frá skránni fyri dagin við morgunmatarborðið ella í bilinum á veg í barnagarð ella skúla. Undir frágreiðingini skulu ikki ov nógvar upplýsingar gevast í senn. Børn við rørsluólagi minnast ofta betur tað, ið verður víst fyri teimum, enn tað, ið verður sagt. Mong foreldur hava nógv á skránni frammanundan og nógv at gera. Minst til, at eitt sindur av venjing er betri enn eingin, og tá ið tað ber til, kanst tú leggja venjingina saman við ætlanunum, sum liggja fyri dagin annars.
Tað, sum ikki kennist sum venjing fyri barnið við rørsluólagi, er lættari hjá barninum at gera, og tað er minni ørkymlandi fyri bæði foreldur, barnið við rørsluólagi og fyri systkin. Sí listan niðanfyri við hentum ráðum og uppskotum.
Stuðul til samskifti
- Myndir.
- Myndaskelti.
- Tekn til talu.
- Skipa dagin/gerningar.
- Nýt uppslagstalvu.
- Handskadukkur/sjónleikur.
- Dagbók millum heim, skúla, frítíðarstovn o.s.fr.
- Upplivingabók.
Rørsluvenjing
- Svimjing.
- Terapiríðing.
- Gongutúrur á óstortsligum lendi.
- Spæl við bólti, ballón, ertraposum o.tíl.
- Blása sápubløðrur, floytu, fjaðrar ella máling.
- Saksur ella blýantar við góðum skefti.
Málvenjing
- Íðka málvenjing.
- Munnrørsluvenjing.
- Rím og reglur.
- Eydnuspøl.
Sosial venjing
- Venjing í at heilsa, takka og at siga, hvør ein er.
- Lutaleikur: Fara ein túr, látast sum.
- Eygnasamband.
- Ver ein góð fyrimynd.
Hjálpitól
- Talgilt myndatól (myndir/sjónbond).
- Myndaskelti.
- Lamineringsmaskina.
- Telda og prentari.
- Stólur, skriviborð, púta.
- Tríkantaður, tjúkkur blýantur.
- Stuðulshjól og stong til súkklu.
- El-tannbust.
- Nýt barnaborðbúnað sum longst og síðani bíligan vaksnamannaborðbúnað, sum kann boyggjast til hóskandi skap. Skúmgummi rundan um skeftið kann veita betri tak.
- Pennar og blýantar við ymsum skapi geva barninum við rørsluólagi møguleika at royna seg fram fyri at vita, hvat liggur best í hondini.
Umráðandi sum heild
- Ró, hvíld og tolsemi.
- Endurtøka.
- Steðgir.
- Ikki rætta.
- Tileggjan og upplívgan.
- Fagna avrikum.
- Legg dent á barnsins hegni.
- Ver opin um rørsluólagið.
- Git ikki, tá ið tú ikki skilir, hvat barnið sigur, ver erlig/ur.
- Umráðandi er, at barnið skilir, at tað ikki er einsamalt við stríði/avbjóðingum.
Vaksin við rørsluólagi
Hevur tú undir uppvøkstrinum fingið at vita, at tú vart dovin og ikki lurtaði eftir? Vart tú tann, sum stóð eina eftir í skúlagarðinum? Stríðist tú við gerandisuppgávur sum matgerð og reingerð, fyri ikki um at tala lesnað og arbeiðslív? Snávar tú stundum, missir lætt lutir og kennir teg stóra/n og tunga/n, uttan at tú endiliga ert tað? So ert tú ikki aleinað/ur. Tú ert kanska ein av mongum við rørsluólagi. Tú ert vælkomin at hyggja inn á síðurnar um rørsluólag, ymsu trupulleikarnar og eyðkennini.
Rørsluólag kann ávirka so ómetaliga nógv í gerandislívinum. Summi við rørsluólagi hava nógv frábrigdi, onnur hava fá. Summi hava álvarsamar trupulleikar, onnur eru lítið ávirkað. Við røttu viðgerðini, ið er lagað júst til tín, kanst tú liva eitt vanligt lív við lesnaði, arbeiði, vinum og maka.
Tá ið tú hevur fingið staðfest rørsluólag, kann tað gerast viðkomandi við veitingum frá stovnum og fakfólki sum til dømis;
- Talulærara (logopedi)
- Mýkjara (fysioterapi)
- Menningarviðgera (ergoterapi)
- Sálarfrøðingi/sálarsjúkulækna
- Føðslufrøðingi
- Hjálpartólamiðstøð
- Fatanarviðgera (kognitiv terapi)
Ert tú ein av teimum mongu, ið hava fingið staðfest rørsluólag, hevur tú møguliga havt angist og tunglyndi orsakað av til dømis skuldarkenslum og vantandi sjálvsáliti. Rørsluólag kann eisini ávirka viðurskifti, ið onnur meta sum sjálvsøgd, sum til dømis at halda skil á húsi, eginbúskapi, samskifti og sambondum, lesnaði, arbeiði o.ø.
Her eru nøkur ráð og uppskot til, hvat tú sjálv/ur kanst gera fyri at betra tín gerandisdag:
- Skriva listar og minnislepar.
- Hugsa morgindagin ígjøgnum fyri teg sjálva/n. Ger eitt yvirlit, til dømis býtt á tímar, og hong tað upp.
- Íðka kropsliga venjing (serliga akslar, knø og lendar), sum tú megnar. Ein gongutúrur á bert 30 min. um dagin ger góðan mun.
- Kunna tíni næstu um tínar avbjóðingar.
- Far undir eina “positivitets-dagbók”, sum tú hvørt kvøld skrivar í um tað góða við degnum, sum fór.
- Bílegg tíð hjá einum vøddamýkjara, meditera ella far til Thai-Chi. Tað er umráðandi at finna okkurt ítriv, sum fær teg at slappa fullkomiliga av eina løtu.
- Fá nóg mikið av svøvni.
- Nýt ein serviett ella eitt lítið handklæði, tá ið tú etur, um tú stoytir.
- Handilin “Enkler Liv” selur nógv hent amboð, ið kunnu lætta um gerandisdagin.
Við at læra seg at liva við rørsluólagi eru mong, ið ogna sær avbera góðar eginleikar og hegni. Tey gerast ofta miðvís, duga væl at loysa trupulleikar, eru kreativ, hugsa nýtt, hava sera gott langtíðarminni og eru óføra arbeiðssom. Mong fáa eisini stóra umsorgan fyri øðrum og eru skjót at varnast tað, um onkur ikki hevur tað so gott. Um tær dámar at lesa á enskum, kann bókin »Living with Dyspraxia« viðmælast.
Skrivað hevur Mary Colley, sum sjálv hevur rørsluólag. Tað er ein frálík vegleiðing til vaksin við rørsluólagi, og hon veitir ein hóp av hentum ráðum viðvíkjandi heimi, lesnaði, arbeiði og mongum øðrum. Tørvar tær meira kunning, prei og ráð, annaðhvørt sum ein, ið hevur rørsluólag, sum arbeiðsgevari, lækni ella annað, kanst tú seta teg í samband við felagið.
Skriviblindni (Dysgraphia)
Skriviblindni – ella stríð við at orða seg skrivliga – kann tykjast sum ein lítil trupulleiki, men hjá summum kann tað hava mangar álvarsamar avleiðingar sum til dømis lítið sjálvsálit, lærutrupulleikar og sosialar trupulleikar. Eyðkenni fyri hetta lærutarnið eru til dømis nógvar stavivillur og teknvillur, vánalig handskrift og vánalig staving. Tað er trupult at staðfesta skriviblindni bert út frá eyðkennunum, men eru tey har, kann tað vera skilagott at gera nakrar royndir. Orsøkirnar til skriviblindni eru framvegis ókendar, men tað er ein lutfalsliga vanligur trupulleiki. Av tí at vandi er fyri álvarsomum avleiðingum fyri sálarheilsuna, er umráðandi við viðgerð! Okkara serfrøðingar kunnu hjálpa skriviblindum ígjøgnum GoMentor.
Eyðkenni við skriviblindni
Hóast eyðkennini niðanfyri kunnu geva ein ábending um skriviblindni, er tað kortini týdningarmikið at fáa tað formliga staðfest. Tað sagt, so eru eyðkennini, ið kunnu benda á skriviblindni, nógvar stavi- og teknvillur. Í okkara nútímans heimi, har teldur hava ein stóran leiklut, verður vánalig handskrift kanska ikki tikin í so stórum álvara longur, men tað kann eisini vera ein ábending um skriviblindni. Umframt hesi eyðkenni er eisini vanligt við øðrum trupulleikum hjá skriviblindum. Tí er tað umráðandi at koma í viðgerð, áðrenn smærri trupulleikar vaksa og gerast truplari at viðgera.
Viðgerð av skriviblindni
Vit hava tilknýti til fleiri serfrøðingar, ið skilja tørvin hjá fólki við lærutrupulleikum. Teir vita, at slíkir trupulleikar sjáldan koma einsamallir, og at vandi er fyri, at fólk stríðast við fleiri lærutrupulleikar samstundis. Við viðgerð og ráðgeving ber til at sleppa undan hjáárinum av skriviblindni. Hjá mongum er tunglyndi ein avleiðing av skriviblindni.
Dialektisk atferðarviðgerð (DAT)
Dialektisk atferðarterapi er ein próvgrundað terapi fyri fólk við persónleikaólagi. Terapiina hevur Marsha Linehan professari úr USA ment. Hon uppfann terapiina fyri at hjálpa fólki, ið stríðist við sjálvmorðsatferð og sjálvtýning. Terapiin hevur havt góð úrslit hjá øðrum bólkum, til dømis fólki við ADHD.
Dialektisk atferðarterapi (DAT) hevur fingið fótafesti í norðurlendskari sálarsjúkufrøði, tí hon veitir nýggjar møguleikar, ið ikki eru tiknir við í aðrari terapi áður. DAT sameinir siðbundnar mannagongdir frá úrslitasøknu atferðarterapiini eins og góðtøkuhættir frá hughygnisháttalagnum (mindfulness) saman við nýggjari tilgongdum í sálarterapi.
Dialektikkurin í DAT er at sameina broyting og góðtøku í terapiini av fólki, ið hevur ógvuliga ilt við at stýra sterkum kenslum og atferðartrupulleikar, ið forða fyri einum innihaldsríkum lívi. Dialektisk atferðarterapi fatar um vikuliga einstaklingaterapi, ein førleikavenjingarbólk og eina krepputelefon.
Undir einstaklingaterapiini verður arbeitt við einstøku trupulleikunum hjá persóninum út frá eini raðfestari skipan, har størstu trupulleikarnir verða viðgjørdir fyrst, til dømis sjálvmorðstankar, rúsdrekka- og rúsevnismisnýtsla, etingarólag, misnýtsla, sjálvtýning o.a. Viðgerin lærir persónin at sameina nýggju førleikarnar og trupulleikar teirra gjøgnum eina greining av orsøkum og sambondum fyri at fyribyrgja afturfalli ímillum vikuligu fundirnar. Arbeitt verður við at góðkenna sváru støðuna, persónurin er í, eins og stríðið ímóti at falla aftur í misnýtslu, etingarólag, hassj, sjálvtýning og onnur sálarlig rýmingartiltøk.
DAT er ein munadygg terapi fyri atferðartrupulleikar, tí hon leggur dent á kenslustýring og mennir evnini at eyðmerkja, góðtaka og bera kenslurnar. Hetta minkar um tørvin á rýmingartiltøkum og økir um tryggleikan viðvíkjandi at arbeiða við kenslunum og at sleppa undan stórum sálarligum trupulleikum.
Cochlear implant (CI)
Námsfrøðilig ráðgeving og venjing til fólk, ið hava fingið ísett eitt cochlear implantat, ella sum brúka vanligt hoyritól.
Vit nýta altjóða viðgerðarháttin auditory-verbal therapy, stytt AVT.
Talu- og raddarvenjing
Til fólk, sum hava apopleksi, parkinson, sclerosu, down-syndrom ella cerebrala paresu, har røddin viknar, gerst mutlut, monoton ella hás.
Viðgerðarhátturin eitur LSVT LOUD. Talan er um eitt intenst skeið, fýra ferðir um vikuna í fýra vikur. Harumframt koma dagligar heimavenjingar. Venjingarnar eru lættar, men krevja áhaldni og motivatión.
Staming
Staming byrjar ofta um 2-5 ára aldur. Hjá summum er hon bara í hesum aldri, hjá øðrum heldur hon áfram.
Staming verður býtt sundur í uttaru og innaru staming. Uttara staming er, tá ið talan er um endurtøku, læsing ella leingjan av orðum, og/ella um andlits- og kropsrørslur. Innara staming er óttin fyri at stama. Ein vil helst ikki brúka summi orð ella roynir at sleppa sær undan ávísum persónum ella støðum.
Fólk stama ymiskt, og tað er ójavnt, hvussu stamingin ávirkar hvønn einstakan.
Viðgerðarhátturin, sum vit nýta, eitur non-avoidance therapy og hevur víst seg at kunna hjálpa sera væl.


text:
Lisensavtalur um serforrit og support
Tann 1. oktober í ár verður málmót ein nýggjur møguleiki at samstarva við um serforrit frá Vitec MV. Vit kunnu nevna tey væl kendu sum IntoWords og CD-ORÐ, men onnur eru eisini.
Lisensavtalur kunnu gerast longu nú. Serliga hjá skúlum kann hetta vera ein fyrimunur, tí at so eru rættar stundir at lýsa tørvin og at gera møguligar fyrireikingar.
Við eini lisensavtalu kunnu skúlar, stovnar og arbeiðspláss bjóða brúkarum sínum øll neyðug forrit við føroyskum videovegleiðingum og skriviskabelonum á øllum stigum.
Saman við lisensavtaluni fylgir eisini KT-support og møguleikin fyri føroyskari OCR-skanning av lesitilfari.
Gev gætur, at frá 18. mai til 18. juni 2021 umsitur Málmót eisini KT-supportin hjá HH-Support
Plagar tú at brúka HH-Support, skalt tú seta teg í samband við Málmót hesa tíðina fyri at fáa hjálp.
Ring 21 91 90, skriva til malmot@malmot.fo ella støkk inn á gólvið hjá okkum í J.H. Schrøters gøtu.


text:
Løgmanssteypið
Løgmanssteypið er ein kapping í Føroyskum fótbólti, nevnd eftir steypinum, ið verður latið vinnaranum. Steypið eitur eftir hægsta embætinum í Føroyum, sum er løgmansembæti. Kappingin hevur áður verið nevnd Kappingin um Ísafjarðarsúluna. Kappingin byrjar tíðliga um várið, áðrenn vanliga fótbóltskappingin byrjar. Fyrst eru innleiðandi dystir, har lið úr bestu deildini, 1. deild og 2. deild spæla dystir móti hvør øðrum, og vinnarin kemur víðari. Síðan eru kvartfinalur, hálvfinalur og at enda eru bert tvey lið eftir, sum so spæla finaluna. Vinnarin vinnur Løgmanssteypið og rættin til at spæla úti í Evropa. HB er tað fótbóltsfelagið, sum oftast hevur vunnið Løgmanssteypið. Finalan hevur oftast verið spæld í høvuðsstaðnum, men í 2010 og 2011 varð finalan spæld í Klaksvík, sama vikuskiftið sum Summarfestivalurin var hildin í Klaksvík. Í 2012 varð finalan tó flutt aftur til Havnar, og var hon leikt á Tórsvølli. Hetta var avgjørt í februar 2012, tá FSF gjørdi avtalu við Tórshavnar kommunu. Samstundis var sagt, at ætlanin var at hava hinar steypafinalurnar í fótbólti, bæði í vaksnamanna og ungdómsdeildunum, á Tórsvølli sama vikuskifti sum finalurnar hjá monnum og kvinnum bleiv leikt.[1] Og soleiðis bleiv tað eisini.
Hesi hava vunnið Løgmanssteypið síðan 1955[rætta | rætta wikitekst]
Finalurnar[rætta | rætta wikitekst]
Steypafinalurnar 2012[rætta | rætta wikitekst]
Allar steypafinalurnar 2012 vóru leiktar á Tórsvølli vikusftið 24. og 25. august 2012.
Fríggjadagin 24. august[rætta | rætta wikitekst]
- KÍ – HB - Mótasteypið, Gentur U17 - 0-3 [2]
- EB/Streymur - B36 - Thomas Dam Intersport Steypið, Dreingir U18 - 0-3 [3]
Leygardagin 25. august[rætta | rætta wikitekst]
- B36 – KÍ - Eilif Arge Steypið, Gentur U14 - 1-1 eftir vanliga leiktíð, 1-2 eftir longda leiktíð.[4]
- Víkingur - EB/Streymur - Cadbury Steypið, Dreingir U14 - 5-1[5]
- FC Suðuroy – NSÍ - Blaðbera Steypið, Dreingir U16 - 2-6[6]
- KÍ - B36 - Steypafinalan hjá kvinnum - 2-1[7]
- EB/Streymur – Víkingur - Løgmanssteypið (menn)[8] - 2-2 eftir vanliga leiktíð, 3-3 eftir longdari leiktíð, 7-8 eftir brotssparkskapping.[9]
Yvirlit[rætta | rætta wikitekst]
Yvirlit yvir finalur:[10]
Keldur[rætta | rætta wikitekst]
- Steypavinnarar 1955–2017: fsf.fo – Løgmanssteypið 2019
- ↑ Sportal.fo, Finalan um Løgmanssteypið spæld á Tórsvølli
- ↑ Sportal.fo, U17-genturnar hjá HB steypavinnarar
- ↑ Sportal.fo, Gult kort tendraði B36 unglingarnar
- ↑ FSF.fo, KÍ, Víkingur og NSÍ steypavinnarar 2012
- ↑ FSF.fo, KÍ, Víkingur og NSÍ steypavinnarar 2012
- ↑ FSF.fo, KÍ, Víkingur og NSÍ steypavinnarar 2012
- ↑ Sportal.fo, KÍ steypavinnari fyri 10. ferð
- ↑ Stóra Steypavikuskiftið byrjar í dag
- ↑ Sportal.fo, Víkingur er steypavinnari!
- ↑ "Faroe Islands – List of Cup Finals". RSSSF. http://www.rsssf.com/tablesf/farcuphist.html. Heintað 10. juli 2011.
- ↑ B36 við níggju monnum steypavinnari eftir brotssparkskapping. roysni.fo, 25. august 2018.
- ↑ Fyri fyrstu ferð í 15 ár, roysni.fo, 21 september 2019


text:
Okkara missión er, at vit vilja gera Føroyar tryggari. Í nógv ár hava vit ansað fyritøkum, skipum, stovnum, heimum, persónum og samfelagi, við at veita dygdargóðar, sniðgjørdar trygdarloysnir, á tryggan og fullgóðan hátt.
Okkara kjarnuvirði eru trygd, álit, dygd og umhugsni.
Fyri teg merkir hetta, at vit seta tín tørv og tíni ynski í miðdepilin, við at lurta, meta um, ráðgeva og sniðgeva røttu loysnina til tín. At vit leggja okkara orku í at veita tær bestu trygd og tænastu, við at okkara starvsfólk eru álítandi, árvakin, hjálpsom, umhugsin og skynsom.
ANSNI - VIT ANSA EFTIR TÆR!


text:
Uppskot um gerð av byggistreymstalvu.
Stikkleiðingskaðal til byggistreymstalvu skal vera minst 6 mm².
Serreglurnar fyri byggistreymstalvur og -innleggingar eru at finna í Stærkstrømsbekendtgørelsen (hereftir nevnt SB) kap. 711 og kap 702 og í Fællesregulativet (hereftir nevnt FR). Fyri gerð av byggistreymstalvum er serliga afsnit 13-4 galdandi.
Høvuðskrøvini eru hesi:
· Eltilfarið, ið nýtt verður, skal vera av slíkum slag, at tað tolir tann ágang, tað kann koma út
fyri. (SBEi 510.1).
· Hyggjast skal at innleggingini triðjahvønn mánaða. Hettar er ábyrgd eigarans (nýtarans).
(SBEi 711.61).
· Monteringstilfar skal vera IPX4, tó IPX1 um tað er vart móti vætu við veðurfastum tilfari.
(SBEi 702.512.2).
· Stikkontaktir til og við 32 A skulu vanliga vera vardar við HFI ella HPFI relé. (SBEi
711.471).
· Annars er kravið, at øll innleggingin skal hava eykaverju (BIB).
· Byggistreymstalvur skulu vera IP43, tá lúkurnar eru afturlatnar, brúksflatan kann tó vera
IP21, um lúkurnar fáast aftur undir vanligari nýtslu. (afsnit 13-4 stk. 7.2).
· Sambært afsnit 13-4 skulu byggistreymstalvur vera typutestaðar TTA (sí annars SBEi kap.
711).
Krøv ið FR og SEV seta til málaraskáp í byggistreymstalvum.
Málaraskáp skulu lúka tey krøv, ið FR setur, serliga verður gjørt vart við fylgjandi:
· Tilfar skal vera stabilt, ljóstætt, korrosiónsfast, og tola veður og vind. (FR stk. 24.1).
· Hæddin á skápshurð skal minst vera 30 cm + klemmukassan, t.v.s. umleið 53 cm.
· Hurðaopið skal vera minst 20 cm (FR stk. 27).
· Hurðin skal haldast afturlatin við knarva ella slá. Um lás er á, skal SEV hava lykil til lásið.
· Rútur úr brottryggum og veðurfastum tilfari skal vera í hurðini, hann skal vera so stórur, at
málarin kann lesast av, tó ikki størri enn 20 cm hædd og 10 cm breidd. (FR 24.2).
· Óviðkomandi lutir eiga ikki at vera í skápinum. (FR 13.3).
· Stikkleiðing til byggistreymstalvur kann leggjast samb. SBEi kap. 710 ella 711 .
Sjá annars mynd 1. og mynd 2, sum eru eitt dømi um hvussu ein byggistreymstalva kann síggja út.
Mynd1 . Dømi um hvussu ein byggistreymstalva kann síggja út
Mynd2


text:
Miðvágur
Miðvágur er ein bygd í Vágoynni. Í Vágum eru tríggjar stórar bygdir og tríggjar smáar, men fara vit 100 ár aftur í tíðina, vóru sjey bygdir. Tann størsta er Miðvágur við 1.035 íbúgvum (í 2014). Hon liggur miðskeiðis í oynni, so høvuðsfyrisitingin er her, politistøð, keypsamtøka, læknamiðstøð og prestagarður. Høvuðsvinnan her er fiskaídnaður, men eisini er nakað av aðrari vinnu her. Miðvágs kommuna legði 1. januar 2009 saman við Sandavágs kommunu og gjørdust tær til Vága kommunu.
Miðvágur er søgulig bygd. Her búði prestakonan Beinta, sum er kend ikki bara fyri dygdir. Tí fekk hon eyknevnið “Illa Beinta”. Tað er søgan um hana, ið Jørgen-Frantz Jacobsen nýtir í skaldsøgu síni “Barbara”. Í 1997 var filmur gjørdur eftir hesi skaldsøgu. Náðinsgarðurin Kálvalíð oman fyri bygdina eru elstu húsini í bygdini og kanska eisini í landinum. Tey verða í dag nýtt sum bygdarsavn. Frá Miðvági kanst tú í góðum veðri síggja oyggjarnar sunnanfyri.
Nógvir túrar kunnu gerast higani úr bygdini. Gongutúrar frá Jansagerði, framvið Beitinum, heimið hjá Mikkjal á Ryggi, og niðan í Kálvalíð. Men er Hýsisáin lítil, tað er hon helst, tá ið turkur er, so ber til at finna yrkingina, sum Mikkjal á Ryggi høgdi niður í klettin har í ánni. Eisini ber til at fara ein túr út á Bøsdalafoss á rossabaki.


text:
Bárður á Steig Nielsen, løgmaður, hevur borið Boris Johnson lukkuynski, nú flokkur hansara vann tjóðartingsvalið. Bretska valið var hósdagin 12. desember.
Í brævinum til bretska forsætisráðharran takkar løgmaður somuleiðis fyri fundin, sum báðir stjórnarleiðararnir høvdu í Downing Street fyrst í november. Eisini vísir løgmaður á góða sambandið millum Stóra Bretlands og Føroyar og møguleikan fyri tættari samstarvi.
Komandi ár verða tað 75 ár síðan, at seinni heimsbardagi og bretska hersetingin av Føroyum endaði. Í hesum sambandi nýtti løgmaður høvi til at bjóða Boris Johnson til 75 ára minningarhaldið, sum skipað verður fyri í Føroyum.
Lukkuynskið frá løgmanni til bretska forsætisráðharran kann lesast her.


text:
Eingin kann gera tað perfekta
Eitt portrett av myndahøggaranum Hans Paula Olsen.
Í filminum hjá Katrini Ottarsdóttur eru vit við myndahøggaranum Hans Paula Olsen og kvinnuligu nakinmodell hansara í atelierinum í einum bakgarði í Keypmannahavn, har Hans Pauli er í holt við størstu standmynd sína nakrantíð, og har hann rummiskur greiðir frá sínum tonkum um list og um tað at skapa.
Vit eru flugan á vegginum, tá hann gloymir myndatólið og bara er til fyri at skapa sína list við berum hondum. Og vit uppliva mótsetningin millum listina, tá hon stendur so tignarlig í teimum fínu listahøllunum, og tá hon bara er vátir leirklumpar í eini skitnari garasju.
Hans Pauli Olsen er føddur í Havn í 1957. Hann brúkar ofta klassiskt tilfar sum granit, gips og bronsu í standmyndum sínum, og hevur sítt egna, serstaka figurativa listasnið, har menniskjamyndin er tað berandi.
Síggj treylara og onnur klipp her. Keyp dvd-fløgu á netinum frá tutl.
Dorte Hygum Sørensen í Politiken 27. januar 2008:
"Uopstyltet og konkret fortæller Hans Pauli Olsen om sit arbejde (...) Fra han begynder at tegne skulpturen op på papir, til den står færdig på Charlottenborg, har Ottarsdóttirs fotografering smukt fat i materialernes forskellige stoflighed og Hans Pauli Olsens arbejde med dem."
Thomas Pederesen á ON-Z.dk 1. februar 2008:
"Nordatlantiske Biodage skydes godt igang med filmen Ingen kan lave det perfekte. (...) Vi er konstant omgivet af byster, torsoer, menneskeskulpturer, studietegninger og glæden ved at skabe disse næsten perfekte spejlinger af mennesket. (...) Måske kan ingen lave det perfekte, sådan som filmens titel hævder, men for nærværende anmelder at betragte kommer Hans Paulis udtryksfulde skulpturer af mennesker ganske tæt på."
Les alt ummælið her.
Pætur Marjunarson Dahl í Sosialinum 5. februar 2008:
"Hans Pauli Olsen er listamaður við stórum L (...) og júst hesa sannroynd eydnast tað Katrini Ottasrdóttir at lýsa til fulnar. (..) Tað er ein sonn fragd at hoyra og síggja Hans Paula Olsen forklára sítt meginparadoks sum listamaður. (...) Við 'Eingin kann gera tað perfekta' markerar Katrin Ottarsdóttir seg enn einaferð sum eitt av oddafólkunum innan føroyska filmsheimin"
Í Dimmalætting 27. mars 2008 heldur Gudmund H. Nielsen, at hóast onkur lýti, so ein sera positivur, inspireraður og inspirerandi dokumentarfilmur um ein sera dámligan listamann.
Í hesum filmi eru eingir listaserfrøðingar, ið tosað djúpt og við andakt um list. Tvørturímóti. Her er vit við í skapanarprosessini, vit eru fluan á vegginum, tá listamaðurin arbeiðir í sínum lítla atelieri í einum bakgarði í Keypmannahavn, mitt ímillum bilverksmiðjur, rustað bilvrak og fjøll av gomlum bildekkum. Her arbeiðir hann við sínum kvinnuliga nakinmodelli og skapar eina risakvinnu av leiri.
Vit síggja, hvussu verkið verður til, frá teimum fyrstu leitandi strikunum á pappíri, til tann meiri enn 3 metra høga standmyndin stendur liðug í listaskálanum Charlottenborg. Vit eru við listamanninum, tá hann gloymir fasaduna og kemur við onkrum gullkornum. Tá ið hann bara er til fyri at skapa sína list og við berum hondum klamsar við leirinum og slættar út við lógvanum og ger djúpar foyrur við knúgvunum. Uppímillum tosar hann um sína list ella fortelur onkra anekdotu. Aðrar tíðir er hann tigandi, andar bara fyri sínum arbeiði.
Vit uppliva mótsetningin millum listina, tá hon stendur so tignarlig í teimum fínu listahøllunum, og tá hon bara er einfaldir leirklumpar í eini óruddiligari garasju osfr.
Og so er tað dísin í lívi hansara, konan Hjördis Haack, ið sjálv er listakvinna, og sum hevur verið Hans Paulasa fasta modell gjøgnum tíðina. Tey hava verið sum ein symbiosa, men tann tíðin er av. Hans Paula hevur tørvað nýggj landsløg at arbeiða í, og tað hevur Hjördis noyðst at læra seg at liva við. Men tey kunnu enn dansa tango saman millum allar standmyndirnar heima við hús ella í garasjuni.
Credits
Leikstjórn, upptøka & klipping: Katrin Ottarsdóttir. Hugskot: Hugin Eide & Katrin Ottarsdóttir. Ljóðeftirarbeiði: Jazbo Gross von Magius. Framleiðandi: Hugin Eide. Framleiðsla: Blue Bird Film © 2008. Longd: 85 minuttir. Danskir og enskir undirtekstir.
Frumsýningar: 30.1.2008 á Norðurbryggjuni í Keypmannahavn, og 25.2.2008 í Sjónleikarhúsinum í Havn.
Stuðlað hava: Mentamálaráðið, Mentanargrunnur Landsins, Eik Banki, Fjølrit, Listafelag Føroya & Føroya Skúlabókagrunnur.
© 2007 Hugin Eide | Design by Andreas Viklund


text:
Tey trúgvandi verða í Guðs orði kallað, “tey heilagu”.
Paulus byrjar heilasan sína til Corinthmanna soleiðis:
.. til teirra sum eru halgaðir í Christi Jesusi, kallaðir at vera heilagir, ..
( I. Cor. 1:2 FKJ )
Og seinni í sama brævi skrivar hann:
.. men tit eru tváaðir, men tit eru halgaðir, men tit eru rættvísgjørdir í navni Harrans Jesu, og við Anda Guðs várs.
( I. Cor. 6:11 FKJ )
Hann endar II. Corinthbræv við hesum heilanar-orðum:
.. Allir hinir heilagu lata heilsa tykkum.
( II. Kor.13:13 FKJ )
Hann ávarpar Ephesusmenn við hesum orðum:
Paulus, ein apostul Jesu Christs við vilja Guðs, til hinna heilagu sum eru í Ephesus, og til hinna trúføstu í Christi Jesusi: ..
( Ephesus. 1:1 FKJ )
Og til Colossumanna ljóðar heilsanin:
Til hinna heilagu og trúføstu brøðra í Christi sum eru í Co-los´-se : Náði veri innat tykkum, ..
( Col. 1:2 FKJ )
Og í Hebrearabrævinum sigur Paulus:
Við hvørjum vilja vit eru halgaðir gjøgnum ofringina av likami Jesu Christs eina ferð fyri allar.
( Hebr. 10:10 FKJ )
Judas sigur tað sama:
.. sum varð eina ferð fingin hinum heilagu.
( Judas v. 3 FKJ )
Hjá hinum frelsta er halganin nakað, sum longu er hent. Vit vóru einaferð vanheilag, men eru nú halgað; vit vóru vantrúgvandi, men tóku við trúnni á Harran Jesus Christ. Vit vóru langt burtur frá Guði, men komu nær til hansara við blóði Christs, ( Ephes. 2:13 ).
Tá ið vit tóku við trúnni á Jesus Christ, – tá ið vit trúði tí, sum Heilagi Andin vitnar um hann, at hann gjørdi fullkomna sáttargerð fyri Guði okkara vegna, tá ið hann tók okkara syndir upp á seg og bar revsingina, sum vit høvdu uppiborið, – tá vórðu vit gjørd heilag. Ja, vit vórðu gjørd líka heilag sum Guðs Sonur var og er, tí hann tók syndafríur okkara skuld upp á seg og tók revsingina, sum vit skuldu havt fingið fyri okkara syndir. Tann einstaki og Jesus býttu um pláss, tá ið Jesus leið og doyði á krossinum fyri okkum. Hann varð banning fyri okkum, tí at skrivað er: “Bannaður er hvør tann sum hongur á einum træi” (Gal. 3:13 FKJ).
Legg til merkis tað, sum vit lósu í I. Cor. 6:11: vit eru halgaðir. Setningurin stendur í nútíð.
Altso er hetta nakað, sum er gjørt! Og við hvørjum er hetta møguligt? Jú, “…í navni Harrans Jesu, og við Anda Guðs várs.”
Okkara halgan hevur við navnið hjá einum øðrum enn okkum sjálvum at gera. Tað er ikki tí, at vit sjálvi eru so heilag, at vit kunnu vera heilag, og kallað heilag, men tí Jesu Christs navn er heilagt. Navnið hjá einum hevur við sjálvan persónin at gera, og vísir til, hvør gjørdi tað. Í okkara føri var tað altso Jesus Christus, sum útførdi halganina av okkum. Tað var hansara offur, sum halgaði okkum.
“…og við Anda Guðs várs.”
Andi Guðs ger okkum heilag. Ta løtu, vit taka við trúnni á Jesus Christ sum okkara Frelsara, tá kemur Heilagi Andin í hjarta okkara; vit verða hansara tempul, hansara bústaður, og vit kunnu siga, at húsið halgast av tí ovurheilaga, sum tá býr í tí.
Býr Andi Guðs og Christs í okkum, tá er tað ómøguligt annað, enn at vit verða nýggj, – vit verða onnur enn vit vóru áður.
Tessvegna um nakar maður veri í Christi, hann er ein nýggjur skapningur: gamlir lutir eru
farnir burtur; sí, allir lutir eru vorðnir nýggir.
( II. Cor. 5:17 FKJ ).
Hóast vit enn stríðast við holdið og stundum kunnu verða við undirlutan, so broytir hetta ikki tann sannleika, at vit eru heilag fyri Guði, so framt sum vit standa føst í trúnni. Vit vórðu halgað við ofringini av likami Jesu Christs eina ferð fyri allar. Guð sær okkum nú í Syni sínum Jesusi Christi, – líka heilag sum Jesus Christus sjálvur er. Vit eru fjald við Christi í Guði, smb. Col. 3:3 FKJ.
Heilagi Andin halgar okkum á tveir mátar:
1) Hann vaskar okkum (innara menniskjað)
( Titus 3:4-6 FKJ )
2) Hann halgar okkara ytra lív (okkara gerningar)
( I. Pæt. 1:2 FKJ )
Halganin hevur altso tvær síður. Fyri tað fyrsta er hjartað vorðið reint við trúnni á hin krossfesta, men tínæst væntar Guð av okkum, at vit skulu liva eitt heilagt lív; eitt lív, sum er reinsað og upplýst av hansara orði. Guð nevnir okkum heilag, og biður okkum síðan liva sum tað, sum hann av síni náði hevur gjørt okkum til. Men, vit eru av sonnum heilag, tí Guð sigur tað jú sjálvur. Men í grundini er hetta ein gáva. Hetta er ikki av okkum sjálvum, (sí. Eph. 2:8-10).
Tí við einum ofri hevur hann fullkomingjørt um ævir teir sum verða halgaðir.
( Hebr. 10:14 FKJ )
Legg til merkis tað, vit lósu, at vit eru fullkomingjørd í Jesu ofri, men samstundis verða vit støðugt halgað, dag fyri dag, so framt sum vit eru lýðin og hoyrilig, so sum Guð vil og ynskir.
Tí ei hevur Guð kallað oss til óreinleiks, men til heilagleiks.
( I. Thess. 4:7 FKJ )
Um lívið í halgan sigur Paulus soleiðis til Romverjanna:
19 Eg tali eftir háttalagi manna
vegna veikleika kjøts tykkara: tí
eins og tit hava undirgivið limir
tykkara tænarar hjá óreinsku og
hjá misgerð at misgerð; enntá
soleiðis nú undirgevið limir tykkara
tænarar hjá rættvísi at heilagleika.
20 Tí tá ið tit vóru tænararnir
hjá synd, vóru tit fríir frá rættvísi.
21 Hvønn ávøkst høvdu tit tá
í hasum lutum við hvørjar tit nú
skammast? tí endin á hasum lutum
er deyði.
22 Men nú verandi gjørdir fríir
frá synd, og vorðnir tænarar fyri
Guði, hava tit ávøkst tykkara at
heilagleika, og endin ævigt-varandi
lív.
( Rom. 6:19-22 FKJ )
Vit mugu liva so sum Guð, við fullgjørda verki Jesu Christs á Golgata, av síni náði, við trúnni hevur gjørt okkum til: vit eiga at liva sum heilag. Og tað er júst soleiðis, sum Guð longu sær okkum, tí vit eru fjald í Christi.
2 Setið alsk tykkara á lutir fyri
oman, ikki á lutir á jørðini.
3 Tí tit eru deyðir, og lív tykkara
er fjalt við Christi í Guði.
4 Tá ið Christus, hvør er lív okkara,
skal birtast, tá skulu tit eisini
birtast við honum í dýrd.
( Col. 3:2-4 FKJ)
Av tí at vit eru heilag, latum okkum tí eisini liva sum heilag.
(Sitatini eru úr fyrstu útgávu av FKJ. N.T.)


text:
1. august búðu 53.567 fólk í Føroyum. Tað eru 790 fleiri enn somu tíð í fjør, og tað er ein vøkstur á 1,5%. Myndin niðanfyri vísir gongdina í fólkatalinum.
Gongdin í fólkatalinum verður ávirkað av nettoflyting (munurin millum tilflyting og fráflyting) og burðaravlopi (munurin millum fødd og deyð). Ískoytið til fólkatalið síðsta árið stavar frá eini nettoflyting á 476 og einum burðaravlopi á 314.
Tilflytingin er minkað nakað seinastu trý árini, og tað sæst aftur í juli mánað í ár. Juli er vanliga mánaðurin, har tilflytingin er størst, men í ár er tilflytingin í juli tann lægsta síðan 2013. Fráflytingin minkaði nakað í fjør, og er nú byrjað at vaksa aftur. Hetta hevur við sær, at nettoflytingin er minkað nakað og nú er á sama støði sum í 2017.
Vøksturin í fólkatalinum heldur tó fram, tí vaksandi burðaravlopið vigar upp ímóti minkandi nettoflytingini. Burðaravlopið síðsta árið var 314, og so høgt hevur tað ikki verið fyri hetta tíðarskeiðið síðan 2003. Hesin vøkstur stavar mest frá føðitalinum, sum er vaksið spakuliga seinastu árini, meðan deyðatalið ikki er broytt tað stóra.
Grovaru strikurnar í myndini niðanfyri vísa gongdina í tilflytingini og fráflytingini.
Grovaru strikurnar í myndini niðanfyri vísa gongdina í føðitalinum og í deyðatalinum.
Talvan niðanfyri vísir fólkatalið í hvørjari kommunu 1. august 2020 og 1. august 2021.
Síðsta árið vaks fólkatalið mest í Tórshavnar kommunu við 390 fólkum, meðan størsta afturgongdin var í Vestmanna kommunu, har 11 fólk fluttu úr kommununi.
Í prosentum var størsti vøkstur í Hovs kommunu, har fólkatalið vaks við 5,2 prosentum, tað er fimm fólk. Síðani kemur Nes kommuna, har fólkavøksturin var 3,7 prosent, 50 fólk. Størsta minking í prosentum var í Fugloyar kommunu, 2,6 prosent, tað er eitt fólk.
Fólkatalið í kommununum
aug 2020 – aug 2021
Fólkatølini eru ein mánað afturút
Orsøkin til, at fólkatølini eru ein mánað afturút, er at seinkingar eru í skrásetingunum, serliga flytingar, har fleiri verða skrásettar eftir at uppgjørdi mánaðurin er liðugur. Fyri at fáa tær flestu rættingarnar við, verður bíðað ein mánað, so at uppgerðin verður so rættvísandi sum gjørligt.
Stutt um fólkatølini
Fólkatalið er øll fólk, sum sambært Landsfólkaskránni eru skrásett at búgva í Føroyum.
Hagtøl um fólkatalið fevna um øll, sum eru skrásett at búgva í Føroyum, har tey eru lýst við føðidegi, kyni, føðistaði, ríksborgaraskapi, borgarastøðu, upplýsingum um møguliga tilflyting og fráflyting, innlendis eins og millum Føroyar og útlond.
Stutt um trendin
Trendurin lýsir rákið í fólkatalinum við at reinsa fyri árstíðarfrávik og aðrar tilvildarligar broytingar í fólkatalinum.


text:
Bygging, sum ikki krevur byggiloyvi
Ikki øll bygging krevur byggiloyvi. Bygging uttan byggiloyvi krevur kortini, at ávísar treytir eru loknar. Her fært tú eitt yvirlit yvir smærri bygningar, sum ikki krevja byggiloyvi og yvir tær treytir, ið tú mást lúka.
Áðrenn tú byggir, skalt tú kunna teg um ásetingarnar í almennu og serstøku byggisamtyktunum. Tú leitar fram almennu og møguligu serstøku samtyktina við at skriva tín bústað í leititeigin niðanfyri.
Tinglýstar byrður og ásetingar kunnu vera galdandi á tínari grund, og hesar kunnu seta mørk fyri tína bygging og tínar møguleikar.
Tú kanst fáa yvirlit yvir byrður, ognarviðurskifti, veð og annað á tínum matrikkli við at leita í ella rita inn í tinglýsingarskipanina hjá Umhvørvisstovuni. Her kanst tú til dømis biðja um eina tingbókaváttan. Í summum førum krevst, at tú ritar inn við Samleikanum.
Á síðuni hjá tinglýsingarskipanini finnur tú eina vegleiðing til, hvussu tú ritar inn í skipanina. Trýstir tú á spjaldrið »Vegleiðing« sært tú eisini, hvar tú skalt ringja, um tær tørvar hjálp.
Kunna teg um Bygningskunngerðina. Føroyska bygningskunngerðin ásetur, at kommunali byggimyndugleikin kann gera reglur fyri smærri byggiverkætlanir, soleiðis at hesar ikki krevja byggiloyvi. Treytin er kortini, at tú annars heldur ásetingarnar í Bygningskunngerðini.
Sum byggiharri hevur tú ábyrgdina av at halda allar ásetingar. Ivast tú, kanst tú venda tær til Byggi- og umhvørvisdeildina í Tórshavnar kommunu við at ringja á tel. 30 20 10 ella senda ein teldupost til torshavn@torshavn.fo.
Ætlar tú at byggja úthús, vakstrarhús, hjall ella líknandi, kanst tú gera hetta uttan byggiloyvi. Treytin er, at bygningurin er minni enn tíggju fermetrar til støddar, og at bygningurin ikki er upphitaður.
Harafturat skalt tú lúka hesi krøvini:
- Í mesta lagi tveir tílíkir bygningar kunnu vera á matrikklinum
- Frástøðan til aðrar bygningar á sama matrikkli skal í minsta lagi vera 2,5 metrar
- Frástøðan til mark skal í minsta lagi vera ein metur
- Hæddin á útveggjum ella tekju kann í mesta lagi vera 2,5 metrar yvir planeringshæddina
Tú kanst broyta innrættingina av húsunum uttan at søkja byggiloyvi frá byggimyndugleikanum. Hetta er kortini treytað av, at:
- Vatn og kloakk ikki eru partur av broytingini
- Tú heldur brunakrøvini (sí kap. 5 í Bygningskunngerðini)
- Broytingin ikki ávirkar berandi byggingarnar
Tú kanst byggja altan uttan at søkja um byggiloyvi. Altanin skal kortini vera í minsta lagi 2,5 metrar frá marki og kann í mesta lagi fevna um fimm fermetrar.
Ætlar tú tær at skifta tekjuna ella klæðingina á tínum húsum, noyðist tú ikki at søkja um byggiloyvi. Kortini skalt tú syrgja fyri at lúka ásetingarnar um orkukarm í Bygningskunngerðini, kap. 7.4.
Tú kanst skifta hurðar og vindeygu uttan byggiloyvi, heldur tú orkupartin og kravið um bjargingarop í Bygningskunngerðini. Tú kanst kunna teg nærri í Bygningskunngerðini.
Bygningskunngerðin – um orku (landsverk.fo)
Tú kanst seta antennur og parabolar upp uttan byggiloyvi. Hesi mugu tó í mesta lagi vera ein metur í tvørmáti. Annars krevst byggiloyvi.
Tá tú skalt byggja garð, er ikki altíð neyðugt at søkja um byggiloyvi. Er garðurin í mesta lagi 1,5 metur, íroknað rimaverk, noyðist tú ikki at søkja um loyvi.
Gev gætur, at treytir fyri garðsskyldu kunnu standa í skeytinum.
Er einki tilskilað í skeytinum, er full garðskylda móti vegi og kommunalum lendi og felags garðskylda móti granna. Felags garðskylda merkir, at tú og grannin í felag skulu finna útav, hvussu garðurin skal vera tykkara millum; um hann til dømis skal vera træverk, betonggarður, stakitt ella planting.
Hevur tú fyri neyðini at grava í ogn hjá kommununi, til dømis í gongubreyt, skalt tú minnast til at boða kommununi frá frammanundan. Í mongum førum skalt tú senda okkum serstaka umsókn um graviloyvi fyri at grava í kommunalum øki.
Er talan um ídnaðarbygging, goymslupláss og tílíkt, kann byggivaldið krevja, at girðingin móti grannaognini verður sett nóg høgt. Hetta sambært Almennu byggisamtyktini fyri Tórshavnar kommunu.
Vilt tú seta brenniovn upp, er tað ein treyt, at Sløkkiliðið skal sýna ovnin, áðrenn tú tekur hann í nýtslu. Tú skalt bíleggja sýn við at senda ein teldupost til brand@torshavn.fo.
Í Bygningskunngerðini, kap. 8.5.1, eru harafturat ásetingar um brenniútbúnað, sum tú skalt fylgja. Tær eru millum annað um opnar eldstaðir og roykrør.
Tú kanst taka ein bygning niður uttan loyvi, er bygningurin minni enn 50 fermetrar. Hetta er kortini treytað av, at tú fylgir vegleiðingini hjá Tórshavnar kommunu um niðurtøku av bygningum.
Minst til at boða móttøkuplássinum frá tríggjar dagar frammanundan, tá tú vilt sleppa tær av við burturkastið frá niðurtøkuni.
Fyri at fáa heitan pott krevst einki loyvi. Tú skalt kortini taka atlit at grannunum viðvíkjandi innliti, royki og øðrum ampum, sum kunnu standast av hitapottum. Skitið vatn skal latast í kloakkina eftir ávísing frá Teknisku deild í Tórshavnar kommunu. Set teg í samband við Teknisku deild við at ringja á tel. 30 20 10 ella senda ein teldupost til torshavn@torshavn.fo.
Tað krevur ikki loyvi at gera skjólgarð ella hátún, sum eru í mesta lagi 30 sentimetrar oman fyri lendið.


text:
Tað vóru ikki so nógv børn og unglingar við í ársins Betri Vetrarkapping og tað er heilt víst pláss til nógv fleiri. Men tá tað er sagt, skal eisini sigast, at tey ið kappaðust í vetur, hava verið óvanliga røsk, og fleiri teirra hava eisini ment seg almikið hesar mánaðirnar kappingin hevur varað.
Av dreingjunum hevur Hans Erland Thomsen úr Bragdinum verið hin stinnasti, og hevur vunnið fimm av teimum seks kappingunum hann var við til. Sostatt gjørdist hann samlaður vinnari við 253 stigum. Ingi Johannesen úr Roysninum vann síni fyrstu tvey umfør av Vetrarkappingini og gjørdist samanlagt nummar tvey við 247 stigum. Rúni Samson Vang, sum enn ikki er fyltur 12 ár, gjørdist nummar trý. Hann hevur ment seg sera nógv, og í seinastu kappingini megnaði hann at renna fimm kilometrar uppá 20.19 min. Eisini Niels Eirikson úr Bragdinum hevur runnið betur og betur fyri hvørja kapping. Hann fekk samlað fjórðapláss.
Dreingir 5 km
1. Hans Erland Thomsen, Bragdið 19.51 min
2. Rúni Samson Vang, Bragdið 20.19 min
3. Ingi Johannesen, Roysnið 20.28 min
4. Niels Eiriksson, Bragdið 21.36 min
Lágir men knáir. F.v.: Rúni Samson Vang, Hans Erland Thomsen og Ingi Johannesen
Hjá gentunum hava Anna Katrina Mikkelsen úr Roysninum og Vibeka Eihilt Sivertsen úr Treysti havt ein harðan tvídyst allan veturin. Tær vunnu hvør sína kapping, men hetta tá Maria Biskopstø ikki var við. Maria vann nevnliga allar sínar fimm kappingar og harvið samlaða sigurin. Anna Katrina tók annað pláss bert tvey stig framman fyri Vibeku.
Gentur 5 km
1. Maria Biskopstø, Treysti 21.17 min
2. Vibeka Sivertsen, Treysti 21.37 min
3. Anna Maria Mikkelsen, Roysnið 22.21 min
Mitt fyri við vinnarasteypinum er roynda Maria Biskopstø. H.m. Anna Katrina Mikkelsen og v.m. Vibeka Sivertsen.
Bert tveir unglingar komu heilskapaðir gjøgnum Betri Vetrarkappingina. Ein kvinnuunglingur og ein mansunglingur. Dánjal Dahl Ljósheim úr Hvirluni hevur í vetur runnið seg heilt fram í fremstu røð. So umframt at vinna mansunglingabólkin, megnaði hann eisini at renna seg heilt fram á samlaða annað pláss í opna bólkinum hjá monnum.
Oddvør Josephsen úr Treysti var bert við fýra umfør. Hetta var ivaleyst til at vinna kvinnuunglingarnar, men eitt umfar restaði í til at hon veruliga kundi bjóða av í opna bólkinum hjá kvinnum, har hon endaði á níggjunda plássi. Tvey annaðpláss og eitt triðjapláss fekk hon við á leiðini, og hetta má sigast at vera stak gott, nú hon fyrsta veturin hevði aldur at renna við teimum vaksnu.
Tveir miðteinarennarar, sum standa seg væl í langteinarenning gjøgnum veturin. Oddvør Josepsen og Dánjal Dahl Ljósheim vunnu unglingabólkarnar, og stóðu seg sera væl millum tey vaksnu.
Les eisini: Eirikur Hansen tók alt
Les eisini: Nólsoyarkvinna vinnur Vetrarkappingina!
Myndir sum Jóannes Poulsen hevur tikið síggjast her
Endaligu støðurnar hjá teimum yngru:


text:
Upsi
Upsastovnurin undir Føroyum verður roknaður sum ein sjálvstøguður stovnur, men hevur tó eitt ávíst samband við aðrar upsastovnar í landnyrðingspartinum av Atlantshavinum, t.e. í Barentshavinum, undir Íslandi, vestan fyri Skotland og í Norðsjónum.
Vøksturin hjá upsa, serliga ungum fiski, tykist at vera tengdur at tættleika. Tað vil siga, at tess meiri er til av upsa, tess smærri eru einstøku upsarnir.
Í miðal gýtir helvtin av upsanum fyrstu ferð umleið 5 ára gamal; tá er hann um 60 cm til longdar. Gýtingin fer fram í tíðarskeiðnum januar-apríl, tó er høvuðsgýtingin í februar-mars. Megingýtingarøkið er á 150-250 m dýpi eystan fyri Føroyar, men gýtandi upsi verður eisini fingin aðrastaðni á Landgrunninum.
Meira kann lesast um upsan undir Føroyum á heimasíðuni hjá Havstovuni.
Fiskiskapurin eftir upsa undir Føroyum er MSC góðkendur, MSC-F-31374. Fiskiskapurin hevur verði góðkendur síðani 15.06.2013, góðkenningin er galdandi til 15.12.2023.
Meiri kann lesast um góðkenningina á heimasíðuni hjá MSC.


text:
Sjúklingar, serliga eldri sjúklingar, skulu rinda meir fyri heilivág. Tað er nýggjasta avgjaldsøðin, har landsstýriskvinnan bara skyldar upp á samgonguna í Fíggjarnevndini. Míni ráð eru einføld. Steðgi avgjaldsøðini nú.
Onguntíð verður sagt, at politikkarar geva út við einari hond og taka inn við hinari. Men hendan samgongan tekur inn við báðum hondum.
Reyða samgongan kennir eingi mørk í síni skatta- og avgjaldsøði. Fyrst var bensin- og dieselgjald hækka og eisini vegskatturin var hækkaður. Tinglýsingargjaldið var tvífalda og tað merkir eyka rokning til serliga barnafamiljur, sum skulu seta búgv.
Skattaøðin
Skatturin til Samhaldsfasta var hækkaður, skatturin til Barsilsskipan var hækkaður og skatturin til Heilsutrygd var eisini hækkaður. Krúnan á verkinum var tó, at grundarupphæddin í fólkapensjónini var lækka munandi.
Vinnan er undiroyst í gjøldum og rindar nú omanfyri ½ milliard eyka í skattum og avgjøldum. Men samgongan fær ikki nokk.
Eftir øllum at døma, skulu eisini undirsjóvartunnlarnir verða pengamaskinir hjá reyðu gonguni.
Ríkmannalætti
Í december kom tað heilt merkiliga frá reyðu samgonuni. Ovurdýru Tesla bilarnir, tvs elbilar, sum bara tey allar ríkastu hava ráð til, skulu nú koyra fullkomiliga ókeypis á vegunum, meðan dieselbilarnir, td. familjubilarnir skulu rinda prísin. Gáva til tey ríku.
Nýggjasta øðin er, at tey sjúku skulu rinda meir fyri heilivág. Nær steðgar øðin? Nær hevur reyða gongan tikið nokk frá fólki og vinnu?
Góða mamma, tað var ikki eg,
Landsstýriskvinnan, Sirið Stenberg, gevur samgonguni í Fíggjarnevndini skyldina. Góða mamma, tað……. Fíggjarnevndin hevur hugt eftir framskrivingum sum vístu, at nýtslan fór at vera minni. Um tað nú vísir seg at verða skeivt, so skuldi landsstýriskvinnan sjálvandi vent sær aftur til løgtingið. Men, nei, tey sjúku skulu rinda meir.
Í avgjaldsøðini vísir fíggjarlógin, at inngjaldið til Heilsutrygd hækkar við 12 mió frá 2016 til 2017. Hetta meðan útreiðslurnar bert sleppa at vaksa 5 mió. kr. Tær 7 milliónirnar verða koyrdar í nógv vaksandi raksturin hjá landinum. Hetta kann ikki verða rætt.
Um heilsutrygd er eitt brúkaragjald, svarar tað til at tú fert í biograf, rindar fyri atgongumerkið, men tú sleppur ikki at síggja filmin.
Jørgen Niclasen, Fólkaflokkurin.


text:
Strálandi smart - við barn & eftir barsil
Hvussu er at halda stílin, meðan kroppurin broytist?
Hvíla í tær sjálvari, meðan tú skapar nýtt lív?
Afturat stóru gleðini at vera við barn, føða og læra lítla alvan at kenna, kunnu fylgja avbjóðingar við at vera væl klødd og trívast við seg sjálva. Skapa tíð og yvirskot í gerandisdegnum, meðan kroppurin veksur, minkar og síðani - eitt sindur leysur - roynir at finna skapið aftur.
Tað kann taka 2 – 3 ár frá tí tú veit, tú er við barn, til tú er farin til arbeiðis aftur. Ein deilig tíð, har tú kanst forkela teg sjálva. Lata designaran fylgja tær allan vegin og fáa góð ráð, amboð og teknikkir. Skapa tín egna, lekra klædnastíl, so tú strálar av orku og lívsgleði. Og ikki at gloyma, lærir tips og tricks at spara tíð, orku og pengar. Hvønn dag og hvørt ár.
Kanska tú :
- fegin vil forkela teg sjálv og føla teg lekra – hvønn dag
- hevur arbeiði, har professionella útstrálingin er týdningarmikil
- orkar ikki at passa klæðir í handlunum
- hevur fleiri børn og lítla tíð um morgnarnar
- ynskir eina meiri positiva sjálvsmynd
- ikki vil missa teg sjálva burtur í blæum og amme-BH
Tú lærir:
- trý konkret amboð at skapa WAUW-útstrálingina
- tey 12 boðini til góðan stíl
- seks reglur, sum læra teg at ”snýta” eyga – uppá tann lekra mátan
- teknikkir at skapa tín persónliga stíl - og halda fast í honum
- at spara tíð, orku og pengar – hvønn dag
- venja at klæða teg og vera lekkur, meðan kroppurin broytist
Eftir ráðgevingina hevur tú:
- eina lekra grundgarderobu
- meiri kant og persónligari stíl
- títt egna stílkort
- nógv færri feilkeyp
- størri sjálvsálit, meiri orku og meiri tíð
Designarin fylgir tær undir barnsburði, í barsilinum og fyrstu tíðina aftur til arbeiðis.
Støðið verður tikið í tær, tínum ynskjum og umstøðum.
Tíð og prísur
Prísurin er 5.480 kr fyri 4 sessiónir á 2 tímar.
Við í prísinum er fyrireiking, uppfylging, útfylling av stílkortið og myndir av samansetingum.
Koyring uttanfyri Havnina er ikki íroknað.
"Man heldur ofta tað, at um man fer til stylist ella makeover og alt møguligt, so skal man blíva ein annar. Men eg føli at eg eri blivin eg.. í frið. Eg hvíli meiri í mær sjálvari. Trúgvi uppá, at eg havi nógv at bjóða uppá soleiðis yvirhøvur. Og eg behøvist ikki at ganga í sovorðnum yvirfansy klæðum alla tíðina, men bara føla meg væl í tí, sum eg eri í. Har er ein rúgva í tí, nógv meiri enn eg helt. Og tað er ordiliga gott. Eg eri ordiliga glað fyri tað."
Paula Neshamar Thomassen


text:
Fyrsta Mósebók, kapittul 26
Ísakur í Gerar; hann fær fyrijáttan
v1
Nakað eftir hetta varð hallár í landinum – eitt annað enn hitt fyrra á døgum Ábrahams. Og Ísakur fór til Ábimelek, kong Filista, í Gerar.
v2
Tá birtist Harrin fyri honum og segði: «Far ikki til Egyptalands, men verð búgvandi í tí landi, sum eg sigi tær!
v3
Búgv tú sum útiseti her í landinum, so skal eg vera við tær og vælsigna teg; tí at tær og eftirkomarum tínum skal eg geva øll hesi lond og evna tann eið, sum eg svór Ábrahami, faðir tínum;
v4
eg skal lata avkom títt verða fjølment eins og stjørnur himinsins og gevi eftirkomarum tínum øll hesi lond; og av avkomi tínum munnu allar tjóðir á fold fáa signing,
v5
aftur fyri at Ábraham var rødd míni lýðin og varðveitti rættarreglur, boðorð og fyriskipanir mínar og lóg mína.»
v6
Ísakur varð tá búgvandi í Gerar.
v7
Tá ið nú menninir har á staðnum komu at fregnast um konu hansara, segði hann, at hon var systir hansara, tí at hann tordi ikki at siga, at hon var kona hansara av ótta fyri, at menninir har á staðnum skuldu drepa hann vegna Rebekku, tí at hon var sera fríð á at líta.
v8
Men tá ið hann hevði búð har eina tíð, bar so á, at Ábimeleki, kongi Filista, var hyggjandi út um gluggan; og tá ið hann leit seg um, bar hann eyga við Ísak, sum sat og kíndi Rebekku, konu síni.
v9
Tá rópaði Ábimelek á Ísak: «Sí, so er hon kortini kona tín! Hví segði tú tá, at hon var systir tín?» Ísakur svaraði: «Av tí at eg helt meg fara at týna lívið hennara vegna.»
v10
Tá segði Ábimelek: «Hví hevur tú gjørt okkum hetta? Einhvør av fólkinum kundi jú lættliga verið lagstur hjá konu tíni og tú soleiðis fingið okkum í syndasekt!»
v11
Síðan beyð Ábimelek øllum fólkinum og mælti: «Hvør tann, ið nertur henda mann og konu hansara, skal vissuliga bøta við lívinum!»
Klandur við Filistar um brunnar
v12
Síðan sáaði Ísakur har í landinum og heystaði sama árið hundraðfalt; og Harrin vælsignaði hann,
v13
so at eyður hansara vaks í hvørjum, til hann var av ríkastu monnum.
v14
Hann átti fylgi av smalum og fylgi av stórdýrum og nógvar trælir, so at Filistar øvundaðu hann.
v15
Tá tóku Filistar og tiptu allar teir brunnar, ið húskallar faðirs hans høvdu grivið á døgum Ábrahams, faðirs hans, og fyltu teir við mold.
v16
Og Ábimelek mælti við Ísak: «Far frá okkum, tí at tú ert vorðin okkum ov máttugur!»
v17
Tá fór Ísakur haðan og setti upp búðir sínar í Gerardali og búði har.
v18
Men Ísakur læt aftur grava út teir brunnar, sum húskallar Ábrahams, faðirs hans, høvdu grivið, og sum Filistar høvdu tipt, eftir at Ábraham var deyður; og hann gav teimum somu nøvn, sum faðir hans hevði givið teimum.
v19
Tá ið nú húskallar Ísaks gróvu har í dalinum, komu teir fram á brunn við rennandi vatni.
v20
Men tá gjørdu hirðarnir í Gerar seg inn á hirðar Ísaks og søgdu: «Hetta vatnið eiga vit!» Og hann nevndi brunnin Esek, tí at har høvdu teir klandrast við hann.
v21
Síðan gróvu teir annan brunn; men eisini um hann klandraðust teir. Hann nevndi hann Sitna.
v22
Tá fór hann burtur haðan og gróv annan brunn; um hann stóðst einki klandur; og hann nevndi hann Rehobot og segði: «Nú hevur Harrin rúmkað fyri okkum, so at vit mega fjølgast í landinum.»
Ísakur fer til Beersjebu
v23
Haðan fór hann so niðan til Beersjebu.
v24
Somu nátt birtist Harrin fyri honum og segði: «Eg eri Guð Ábrahams, faðirs tíns; óttast ikki, tí at eg eri við tær; eg skal vælsigna teg og fjølga avkom títt fyri sakir Ábrahams, tænara míns.»
v25
Tá reisti hann altar har og ákallaði navn Harrans, og hann setti har tjald sítt; og har gróvu húskallar Ísaks brunn.
Ísakur ger sáttmála við Ábimelek
v26
Tá kom Ábimelek til hansara frá Gerar við Áhuzzati, vini sínum, og Píkoli, herhøvdinga sínum.
v27
Men Ísakur segði við teir: «Hví koma tit til mín, tá ið tit kortini hata meg og hava rikið meg burtur frá tykkum?»
v28
Teir svaraðu honum: «Vit hava týðiliga sæð, at Harrin er við tær; tí hugsaðu vit at fáa eiðargerð í lag millum okkara og tín og gera sáttmála við teg,
v29
til tess at tú ikki skalt meina okkum, ið ikki hava nortið teg, men einans gjørt væl ímóti tær og latið teg fara í friði; tí at tú ert vælsignaður av Harranum.»
v30
Tá gjørdi hann veitslu fyri teimum; og teir ótu og drukku.
v31
Snimma morgunin eftir gjørdu teir eiðir sín ámillum; síðan fylgdi Ísakur teimum á leið; og skildust teir tá við hann í friði.
v32
Sama dag komu húskallar Ísaks og søgdu honum frá tí brunni, sum teir høvdu grivið og mæltu við hann: «Vit hava funnið vatn.»
v33
Og hann nevndi hann Sjiba, tí eitur bygdin Beersjeba enn í dag.
Konur Esavs
v34
Tá ið Esav var fjøruti ára gamal, tók hann sær tvær konur, Judit, dóttur Beeri Hetita, og Básemat, dóttur Elons Hetita.
v35
Hetta neit Ísaki og Rebekku í hjartað.


text:
Forlagið Ungu Føroyar
Ungu Føroyar hevði eitt ynski um eina nútímans heimasíðu. Heimasíðan skuldi kunna vísa virksemi hjá forlagnum. Bæði hava yvirlit yvir útgávur forlagsins og samstundis virka sum ein portalur, har forlagið kundi útgeva ummæli av egnum og øðrum bókum og greinar, sum eru viðkomadi fyri bókmentir og bókmentafrøði.
Umframt hetta hevði forlagið avgjørt at bókin Hugtøk í bókmentafrøði skuldi liggja á heimasíðuni. Tað skuldi vera lætt at leita í bókini og finna tey røttu hugtøkini. Eisini skuldi tað verða møguligt at leggja nýggj leitiorð upp so hvørt sum tey løgdust afturat.
Dentur varð lagdur á at:
- Heimasíðan skuldi verða einføld, so brúkarin skjótt fann tað hann leitaði eftir
- Nýggjasta tilfarið á síðuni skuldi vera sjónligt á forsíðuni
- Heimasíðan skuldi vera løtt hjá forlagnum at umsita, t.d. at dagføra bókayvirlitið og at leggja nýggjar greinar út.
Forlagið hevði frammanundan eina aðra heimasíðu við einum øðrum domeni, so ein partur av uppgávuni var eisini at fáa beint brúkarar av gomlu heimasíðuni inn á nýggju heimasíðuna.
Kunning um verkætlan
- Kundi | Ungu Føroyar
- Dagf. | 4/3/2017
- Slag | Heimasíður
- URL | www.unguforoyar.fo